01999A0909(01) — SK — 01.03.2014 — 001.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:









▼B

DOHODA O PARTNERSTVE A SPOLUPRÁCI

medzi Európskymi spoločenstvami a ich členskými štátmi na jednej strane a Arménskou republikou na strane druhej ( *1 )







BELGICKÉ KRÁĽOVSTVO, DÁNSKE KRÁĽOVSTVO, SPOLKOVÁ REPUBLIKA NEMECKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, LUXEMBURSKÉ VEĽKOVOJVODSTVO, HOLANDSKÉ KRÁĽOVSTVO, RAKÚSKA REPUBLIKA, PORTUGALSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení Európskeho spoločenstva, Zmluvy o založení Európskeho spoločenstva uhlia a ocele a Zmluvy o založení Európskeho spoločenstva pre atómovú energiu, ďalej len „členské štáty“, a EURÓPSKE SPOLOČENSTVO, EURÓPSKE SPOLOČENSTVO UHLIA A OCELE A EURÓPSKE SPOLOČENSTVO PRE ATÓMOVÚ ENERGIU, ďalej len „Spoločenstvo“, na jednej strane a ARMÉNSKA REPUBLIKA na strane druhej, BERÚC DO ÚVAHY väzby medzi Spoločenstvom, jeho členskými štátmi a Arménskou republikou a spoločné hodnoty, o ktoré sa delia, UZNÁVAJÚC, že Spoločenstvo a Arménska republika si želajú tieto väzby posilniť a založiť partnerstvo a spoluprácu, ktorou by posilnili spoluprácu a rozšírili vzťahy uzavreté v minulosti najmä Dohodou medzi Európskym hospodárskym spoločenstvom a Európskym spoločenstvom pre atómovú energiu a Zväzom sovietskych socialistických republík o obchode a obchodnej a hospodárskej spolupráci, podpísanou 18. decembra 1989, BERÚC DO ÚVAHY záväzok Spoločenstva a jeho členských štátov a Arménskej republiky posilňovať politické a hospodárske slobody, ktoré vytvárajú samotný základ partnerstva, BERÚC DO ÚVAHY záväzok strán podporovať medzinárodný mier a bezpečnosť ako aj mierové urovnanie sporov a spolupracovať na tento účel v rámci Organizácie Spojených národov a Organizácie pre bezpečnosť a spoluprácu v Európe (OBSE), BERÚC DO ÚVAHY pevný záväzok Spoločenstva a jeho členských štátov a Arménskej republiky v plnom rozsahu uskutočňovať všetky zásady a ustanovenia uvedené v Záverečnom akte Konferencie o bezpečnosti a spolupráci v Európe (KBSE), v záverečných dokumentoch následných zasadnutí v Madride a vo Viedni, v dokumente Bonnskej konferencie KBSE o hospodárskej spolupráci, v Parížskej charte pre novú Európu a Helsinskom dokumente KBSE z roku 1992 s názvom Výzvy zmeny a v iných základných dokumentoch OBSE, UZNÁVAJÚC v tejto súvislosti, že podpora nezávislosti, suverenity a územnej celistvosti Arménskej republiky prispeje k zabezpečeniu mieru a stability v Európe, V PRESVEDČENÍ o prvoradej dôležitosti právneho štátu a rešpektovaní ľudských práv, najmä osôb patriacich k menšinám, vytvorení pluralitného systému so slobodnými a demokratickými voľbami a hospodárskou liberalizáciou zameranou na vytvorenie trhového hospodárstva, VERIAC, že úplné vykonávanie tejto dohody o partnerstve a spolupráci bude nielen závisieť od pokračovania a dosiahnutia politických, hospodárskych a právnych reforiem v Arménskej republike, ale k nim bude aj prispievať, rovnako ako aj k zavedeniu faktorov potrebných pre spoluprácu, najmä vzhľadom na závery Bonnskej konferencie KBSE, SO ŽELANÍM podporovať proces regionálnej spolupráce so susednými krajinami v oblastiach upravených touto dohodou s cieľom podporovať prosperitu a stabilitu regiónu, a najmä iniciatívy zamerané na podporu spolupráce a vzájomnej dôvery medzi nezávislými štátmi zakaukazského regiónu a ostatnými susednými štátmi, SO ŽELANÍM nadviazať a rozvíjať pravidelný politický dialóg o obojstranných, regionálnych a medzinárodných otázkach spoločného záujmu, UZNÁVAJÚC A PODPORUJÚC želanie Arménskej republiky nadviazať úzku spoluprácu s Európskymi orgánmi, BERÚC DO ÚVAHY nevyhnutnosť podpory investícií v Arménskej republike, vrátane sektora energetiky, a v tejto súvislosti dôležitosti, ktorú pripisuje Spoločenstvo a jeho členské štáty rovnocenným podmienkam pre tranzit a vývoz energetických produktov, potvrdzujú pripojenie Spoločenstva a jeho členských štátov a Arménskej republiky k Európskej energetickej charte a k úplnému vykonávaniu Zmluvy o energetickej charte a Protokolu o energetickej charte a energetickej účinnosti a s tým spojených environmentálnych aspektoch, BERÚC DO ÚVAHY ochotu Spoločenstva zabezpečiť v prípade potreby hospodársku spoluprácu a technickú pomoc, MAJÚC NA PAMÄTI užitočnosť dohody pri podpore postupného zbližovania medzi Arménskou republikou a širšou oblasťou spolupráce v Európe a susedných regiónoch a progresívnu integráciu do otvoreného medzinárodného systému, BERÚC DO ÚVAHY záväzok strán liberalizovať obchod v súlade s pravidlami Svetovej obchodnej organizácie (WTO), S VEDOMÍM nevyhnutnosti zlepšovať podmienky ovplyvňujúce podnikateľskú činnosť a investície a podmienky v takých oblastiach, ako je usadzovanie spoločností, práca, poskytovanie služieb a pohyb kapitálu, VÍTAJÚC A UZNÁVAJÚC dôležitosť úsilia Arménskej republiky zameraného na prechod od hospodárstva krajiny so štátnym obchodovaním s centrálne plánovaným hospodárstvom k trhovému hospodárstvu, S PRESVEDČENÍM, že táto dohoda vytvorí nové prostredie pre hospodárske vzťahy medzi stranami, a najmä pre rozvoj obchodu a investícií, ktoré sú podstatné pre hospodársku reštrukturalizáciu a technologickú modernizáciu, SO ŽELANÍM nadviazať úzku spoluprácu v oblasti ochrany životného prostredia s prihliadnutím na vzájomnú závislosť existujúcu v tejto oblasti medzi stranami, UZNÁVAJÚC, že spolupráca na účely prevencie a kontroly nezákonného prisťahovalectva predstavuje jeden z hlavných cieľov tejto dohody, SO ŽELANÍM nadviazať kultúrnu spoluprácu a zlepšovať tok informácií, DOHODLI SA TAKTO:







Článok 1

Týmto sa zakladá partnerstvo medzi Spoločenstvom a jeho členskými štátmi na jednej strane a Arménskou republikou na strane druhej. Ciele tohto partnerstva sú:

— poskytovať primeraný rámec pre politický dialóg medzi stranami, umožňujúci rozvoj politických vzťahov,

— podporovať úsilie Arménskej republiky pri posilňovaní jej demokracie a pri rozvoji jej hospodárstva a dokončení prechodu k trhovému hospodárstvu,

— podporovať obchod, investície a harmonické hospodárske vzťahy medzi stranami, a tým podporovať ich udržateľný hospodársky rozvoj,

— vytvoriť základ spolupráce v oblasti legislatívy, hospodárstva, sociálnych vecí, financií, v civilnej vedeckej oblasti, ako aj v oblasti techniky a kultúry.







HLAVA I

VŠEOBECNÉ ZÁSADY

Článok 2

Dodržiavanie demokracie, zásad medzinárodného práva a ľudských práv definovaných najmä v Charte Organizácie Spojených národov, helsinskom záverečnom akte a Parížskej charte pre novú Európu, ako aj zásad trhového hospodárstva vrátane tých, ktoré sú uvedené v dokumentoch Bonnskej konferencie KBSE, je základom vnútroštátnej a zahraničnej politiky strán a zásadným prvkom partnerstva a tejto dohody.

Článok 3

Strany sa domnievajú, že pre ich budúcu prosperitu a stabilitu je rozhodujúce, aby nové nezávislé štáty, ktoré vznikli rozpadom Zväzu sovietskych socialistických republík (ďalej len „nezávislé štáty“), udržiavali a rozvíjali vzájomnú spoluprácu v súlade so zásadami helsinského záverečného aktu a s medzinárodným právom a v duchu dobrých susedských vzťahov, a vynaložia maximálne úsilie na podporu tohto procesu.

Článok 4

Strany v prípade potreby preskúmajú meniace sa okolnosti v Arménskej republike najmä vzhľadom na ich hospodárske podmienky a zavádzanie trhovo orientovaných hospodárskych reforiem. Rada pre spoluprácu môže stranám poskytnúť odporúčania týkajúce sa rozvoja ktorejkoľvek časti tejto dohody vzhľadom na uvedené okolnosti.







HLAVA II

POLITICKÝ DIALÓG

Článok 5

Medzi stranami sa nadviaže pravidelný politický dialóg, ktorý si tieto strany želajú rozvíjať a prehlbovať. Bude sprevádzať a upevňovať zbližovanie medzi Spoločenstvom a Arménskou republikou, podporovať politické a hospodárske zmeny, ktoré v krajine prebiehajú, a prispievať k vytvoreniu nových foriem spolupráce. Politický dialóg:

— posilní väzby medzi Arménskou republikou a Spoločenstvom a jeho členskými štátmi, a tým aj so spoločenstvom demokratických národov ako celkom. Hospodárske zbližovanie dosiahnuté prostredníctvom tejto dohody bude viesť k intenzívnejším politickým vzťahom,

— spôsobí rastúce zbližovanie pozícií v oblasti medzinárodných otázok obojstranného záujmu, čím zvýši bezpečnosť a stabilitu regiónu a podporí budúci rozvoj nezávislých štátov v Zakaukazskej oblasti,

— predvída, že strany sa vynasnažia spolupracovať v oblastiach týkajúcich sa posilnenia stability a bezpečnosti v Európe, dodržiavania zásad demokracie, dodržiavania a podporovania ľudských práv, najmä práv osôb patriacich k menšinám, a v prípade potreby sa budú o príslušných otázkach radiť.

Takýto dialóg sa môže uskutočňovať na regionálnom základe s cieľom prispievať k riešeniu regionálnych konfliktov a napätí.

Článok 6

Na úrovni ministrov sa politický dialóg uskutočňuje v rámci Rady pre spoluprácu zriadenej článkom 78 a pri iných príležitostiach podľa vzájomnej dohody.

Článok 7

Ostatné postupy a mechanizmy politického dialógu stanovia strany, a to najmä v týchto formách:

— pravidelné zasadnutia na úrovni vyšších úradníkov medzi zástupcami Spoločenstva a jeho členských štátov na jednej strane a zástupcami Arménskej republiky na strane druhej,

— plné využívanie diplomatických kanálov medzi stranami vrátane vhodných kontaktov na dvojstrannej, ako aj na mnohostrannej úrovni, ako sú zasadnutia Organizácie Spojených národov, OBSE a iné,

— všetky ostatné prostriedky vrátane možnosti stretnutí odborníkov, ktoré môžu prispieť k upevňovaniu a rozvoju tohto dialógu.

Článok 8

Politický dialóg na parlamentnej úrovni sa uskutočňuje v rámci Parlamentného výboru pre spoluprácu zriadeného článkom 83.







HLAVA III

OBCHODOVANIE S TOVAROM

Článok 9

1. Strany si navzájom udelia doložku najvyšších výhod vo všetkých oblastiach týkajúcich sa:

— dovozných a vývozných ciel a poplatkov vrátane spôsobu výberu takýchto ciel a poplatkov,

— ustanovení týkajúcich sa colného odbavenia, colného tranzitu, colných skladov a prekládky,

— daní a iných vnútroštátnych poplatkov akéhokoľvek druhu uplatňovaných priamo alebo nepriamo na dovážaný tovar,

— spôsobov platby a prevodu takýchto platieb,

— pravidiel súvisiacich s predajom, nákupom, prepravou, distribúciou a používaním tovaru na domácom trhu.

2. Ustanovenia odseku 1 sa neuplatňujú na:

a) výhody udelené s cieľom vytvoriť colnú úniu alebo zónu voľného obchodu alebo udelené na základe vytvorenia takejto únie alebo zóny;

b) výhody udelené niektorým krajinám v súlade s pravidlami WTO a inými medzinárodnými dohodami v prospech rozvojových krajín;

c) výhody udelené susedným krajinám s cieľom uľahčiť pohraničný styk.

3. Ustanovenia odseku 1 sa neuplatňujú počas prechodného obdobia, ktoré sa končí dňom pristúpenia Arménskej republiky k WTO alebo 31. decembra 1998, podľa toho, čo nastane skôr, na výhody vymedzené v prílohe I, ktoré Arménska republika poskytla ostatným štátom, ktoré vznikli rozpadom ZSSR.

Článok 10

1. Strany súhlasia s tým, že zásada voľného tranzitu je nevyhnutnou podmienkou dosiahnutia cieľov tejto dohody.

V tejto súvislosti každá strana zabezpečí cez svoje územie neobmedzený tranzit tovaru s pôvodom z colného územia alebo je určený pre colné územie druhej strany.

2. Pravidlá opísané v článku V ods. 2, 3, 4 a 5 GATT sú medzi dvoma stranami uplatniteľné.

3. Pravidlá obsiahnuté v tomto článku sa nedotýkajú žiadnych osobitných pravidiel súvisiacich so špecifickými sektormi, najmä takými, ako je napríklad doprava, alebo s výrobkami odsúhlasenými stranami.

Článok 11

Bez toho, aby boli dotknuté práva a povinnosti vyplývajúce z medzinárodných dohovorov o dočasnom prijatí tovaru, ktoré zaväzujú obidve strany, každá strana okrem toho poskytne druhej strane oslobodenie od dovozných poplatkov a ciel na tovar dočasne prijatý v súlade so svojím právnym systémom, a to v prípadoch a v súlade s postupmi, ktoré boli stanovené akýmkoľvek medzinárodným dohovorom v tejto oblasti, ktorým je strana viazaná. Zohľadnia sa podmienky, za ktorých príslušná strana prijala povinnosti vyplývajúce z takéhoto dohovoru.

Článok 12

1. Tovar s pôvodom v Arménskej republike sa dováža do Spoločenstva bez množstvových obmedzení bez toho, aby boli dotknuté ustanovenia článkov 14, 17 a 18 tejto dohody.

2. Tovar s pôvodom v Spoločenstve sa dováža do Arménskej republiky bez množstvových obmedzení a iných opatrení s rovnakým účinkom.

Článok 13

Obidve strany medzi sebou obchodujú s výrobkami v trhových cenách.

Článok 14

1. Ak sa výrobok dováža na územie jednej zo strán v takom zvýšenom množstve alebo za takých podmienok, ktoré by spôsobili alebo mohli spôsobiť škody domácim výrobcom podobných alebo priamo konkurujúcich výrobkov, Spoločenstvo alebo Arménska republika, podľa toho, ktorej strany sa to týka, môže prijať primerané opatrenia v súlade s týmito postupmi a podmienkami.

2. Pred prijatím akýchkoľvek opatrení alebo v prípadoch, na ktoré sa vzťahuje odsek 4, Spoločenstvo alebo Arménska republika podľa okolností čo možno najskôr poskytnú Rade pre spoluprácu všetky príslušné informácie s cieľom nájsť riešenie prijateľné pre obidve strany, ako je uvedené v hlave XI.

3. Ak na základe výsledkov konzultácií strany nedosiahnu dohodu do 30 dní od obrátenia sa na Radu pre spoluprácu vo veci opatrení na zabránenie situácie, strana, ktorá požiadala o konzultácie, môže obmedziť dovoz dotknutých výrobkov v takom rozsahu a počas takého obdobia, aké je potrebné na zabránenie alebo nápravu škody, alebo môže prijať iné primerané opatrenia.

4. Za kritických okolností, keď by oneskorenie spôsobilo škodu, ktorá by bola ťažko napraviteľná, môžu strany prijať opatrenia ešte pred konzultáciami pod podmienkou, že konzultácie sa začnú hneď po prijatí takéhoto opatrenia.

5. Pri výbere opatrení podľa tohto článku strany uprednostnia tie, ktoré spôsobia najmenšie narušenie pri dosahovaní cieľov tejto dohody.

6. Žiadne ustanovenie tohto článku sa nijako nedotýka ani neovplyvňuje prijatie antidumpingových alebo vyrovnávacích opatrení ktoroukoľvek stranou v súlade s článkom VI GATT, s dohodou o vykonávaní článku VI GATT, s dohodou o výklade a uplatňovaní článkov VI, XVI a XXIII GATT alebo so súvisiacimi vnútroštátnymi právnymi predpismi.

Článok 15

Strany sa zaväzujú zvážiť úpravy ustanovení tejto dohody o obchode s tovarom medzi sebou podľa okolností, vrátane situácie vzniknutej v dôsledku pristúpenia Arménskej republiky k WTO. Rada pre spoluprácu môže stranám odporučiť tieto úpravy, ktoré môžu byť uvedené do účinnosti, pokiaľ budú prijaté na základe dohody medzi stranami v súlade s ich príslušnými postupmi.

Článok 16

Táto dohoda nebráni zákazom ani obmedzeniam dovozu, vývozu alebo tranzitu tovaru, ktoré sú opodstatnené na základe verejnej mravnosti, verejného poriadku alebo verejnej bezpečnosti; ochrany zdravia a života ľudí, zvierat alebo rastlín; ochrany prírodných zdrojov; ochrany národného bohatstva umeleckej, historickej alebo archeologickej hodnoty, alebo ochrany duševného, priemyselného alebo obchodného vlastníctva alebo pravidiel týkajúcich sa zlata alebo striebra. Takéto zákazy alebo obmedzenia však nepredstavujú prostriedok svojvoľnej diskriminácie alebo skrytého obmedzenia obchodovania medzi stranami.

Článok 17

Táto hlava sa neuplatňuje na obchod s textilnými výrobkami, ktoré patria do kapitol 50 až 63 kombinovanej nomenklatúry. Obchod s týmito výrobkami upravuje osobitná dohoda, ktorá bola parafovaná 18. januára 1996 a dočasne uplatňovaná od 1. januára 1996.

Článok 18

1. Obchod s výrobkami, na ktoré sa vzťahuje Zmluva o založení Európskeho spoločenstva uhlia a ocele, upravujú ustanovenia tejto hlavy s výnimkou článku 12.

2. Pre otázky uhlia a ocele sa zriaďuje kontaktná skupina zložená zo zástupcov Spoločenstva na jednej strane a zástupcov Arménskej republiky na strane druhej.

Kontaktná skupina si pravidelne vymieňa informácie o všetkých otázkach týkajúcich sa uhlia a ocele, ktoré sú predmetom záujmu strán.

Článok 19

Obchod s jadrovým materiálom sa bude riadiť ustanoveniami Zmluvy o založení Európskeho spoločenstva pre atómovú energiu. V prípade potreby sa na obchod s jadrovým materiálom vzťahujú ustanovenia osobitnej dohody, ktorá sa má uzatvoriť medzi Európskym spoločenstvom pre atómovú energiu a Arménskou republikou.







HLAVA IV

USTANOVENIA O PODNIKANÍ A INVESTÍCIÁCH







KAPITOLA I

PRACOVNÉ PODMIENKY

Článok 20

1. S výhradou právnych predpisov, podmienok a postupov platných v každom členskom štáte vynaloží Spoločenstvo a členské štáty potrebné úsilie, aby zabezpečili, že sa s arménskymi štátnymi príslušníkmi zamestnanými v súlade s právnymi predpismi na území členského štátu zaobchádza bez akejkoľvek diskriminácie založenej na štátnej príslušnosti v porovnaní s vlastnými štátnymi príslušníkmi, pokiaľ ide o pracovné podmienky, odmeňovanie alebo prepúšťanie.

2. S výhradou právnych predpisov, podmienok a postupov platných v Arménskej republike Arménska republika zabezpečí, že so štátnymi príslušníkmi členského štátu zamestnanými v súlade s právnymi predpismi na území Arménskej republiky sa zaobchádza bez akejkoľvek diskriminácie založenej na štátnej príslušnosti v porovnaní s vlastnými štátnymi príslušníkmi, pokiaľ ide o pracovné podmienky, odmeňovanie alebo prepúšťanie.

Článok 21

Rada pre spoluprácu preskúma, aké zlepšenia pracovných podmienok pre podnikateľov zhodné s medzinárodnýmizáväzkami strán, vrátane záväzkov uvedených v dokumente Bonnskej konferencie KBSE, možno vykonať.

Článok 22

Rada pre spoluprácu predkladá odporúčania na vykonávanie článkov 20 a 21.







KAPITOLA II

PODMIENKY OVPLYVŇUJÚCE USADZOVANIE A ČINNOSŤ SPOLOČNOSTÍ

Článok 23

1. Spoločenstvo a jeho členské štáty poskytnú pri usadzovaní arménskych spoločností, definovanom v článku 25 písm. d), zaobchádzanie, ktoré nie je menej priaznivé ako zaobchádzanie poskytnuté akejkoľvek tretej krajine.

2. Bez toho, aby boli dotknuté výhrady uvedené v prílohe IV, Spoločenstvo a jeho členské štáty poskytnú dcérskym spoločnostiam arménskych spoločností usadeným na svojom území zaobchádzanie, ktoré nie je menej priaznivé ako zaobchádzanie poskytnuté akýmkoľvek podobným spoločnostiam Spoločenstva v súvislosti s ich činnosťou.

3. Spoločenstvo a jeho členské štáty poskytnú pobočkám arménskych spoločností usadeným v členskom štáte zaobchádzanie, ktoré nie je menej priaznivé ako zaobchádzanie poskytnuté pobočkám spoločností akejkoľvek tretej krajiny v súvislosti s ich činnosťou.

4. Arménska republika poskytne na usadzovanie spoločností Spoločenstva definované v článku 25 písm. d) zaobchádzanie, ktoré nie je menej priaznivé ako zaobchádzanie poskytnuté arménskym spoločnostiam alebo spoločnostiam akejkoľvek tretej krajiny, podľa toho, ktoré z nich je výhodnejšie, a poskytne dcérskym spoločnostiam a pobočkám spoločností Spoločenstva usadeným na ich území zaobchádzanie, ktoré nie je menej priaznivé ako zaobchádzanie poskytnuté vlastným spoločnostiam alebo pobočkám, alebo akejkoľvek spoločnosti alebo pobočke tretej krajiny, podľa toho, ktoré z nich je výhodnejšie vzhľadom na ich činnosť.

Článok 24

1. Bez toho, aby boli dotknuté ustanovenia článku 97, sa ustanovenia článku 23 nevzťahujú na leteckú dopravu, vnútrozemskú riečnu dopravu a námornú dopravu.

2. V súvislosti s nižšie uvedenými činnosťami, ktoré vykonávajú agentúry lodnej dopravy na zabezpečenie služieb v medzinárodnej námornej doprave, vrátane intermodálnej dopravy, ktorá sa sčasti skladá z morskej dopravy, však každá strana povolí spoločnostiam druhej strany obchodnú prítomnosť na svojom území vo forme dcérskych spoločností alebo pobočiek za podmienok usadzovania a činnosti nie menej priaznivých, ako sú podmienky poskytované vlastným spoločnostiam alebo dcérskym spoločnostiam, alebo pobočkám spoločností akejkoľvek tretej krajiny, podľa toho, ktoré sú výhodnejšie, a to v súlade so zákonmi a inými právnymi predpismi platnými pre každú stranu.

3. Tieto činnosti zahŕňajú, ale nie sú obmedzené na:

a) uvádzanie na trh a predaj služieb námornej dopravy a súvisiacich služieb prostredníctvom priameho kontaktu so zákazníkmi, od cenovej ponuky po fakturovanie, bez ohľadu na to, či takéto služby poskytujú alebo ponúkajú samotní poskytovatelia služieb alebo dodávatelia služieb, s ktorými predajca služieb uzatvoril stále obchodné dohody;

b) nákup a používanie, na svoj vlastný účet alebo v mene svojich zákazníkov (a opakovaný predaj svojim zákazníkom), akýchkoľvek prepravných a súvisiacich služieb vrátane služieb akéhokoľvek druhu vnútrozemskej dopravy, ako sú najmä vnútrozemské vodné toky, cesty a železnice, ktoré sú potrebné na poskytnutie integrovanej služby;

c) prípravu dokumentácie týkajúcej sa prepravných dokumentov, colných dokladov alebo iných dokladov týkajúcich sa pôvodu a charakteru prepravovaného tovaru;

d) poskytovanie obchodných informácií akýmkoľvek spôsobom vrátane počítačových informačných systémov a elektronickej výmeny údajov (s výhradou nediskriminačných obmedzení týkajúcich sa telekomunikácií);

e) uzatváranie obchodných dohôd, vrátane kapitálovej účasti spoločnosti a zamestnávania pracovníkov získaných na základe miestneho výberu (alebo v prípade zahraničného personálu s výhradou príslušných ustanovení tejto dohody), s akoukoľvek miestne etablovanou agentúrou lodnej dopravy;

f) konanie v mene spoločností okrem iného v rámci organizovania zastávok plavidiel alebo prevzatia nákladu podľa požiadaviek.

Článok 25

Na účely tejto dohody:

a) pod pojmom „spoločnosť Spoločenstva“, resp. „arménska spoločnosť“ sa rozumie spoločnosť založená v súlade s právnymi predpismi členského štátu, resp. Arménskej republiky, ktorá má sídlo alebo ústrednú správu, alebo hlavné miesto podnikania na území Spoločenstva, resp. Arménskej republiky. Ak však spoločnosť založená v súlade s právnymi predpismi členského štátu, resp. Arménskej republiky má iba sídlo na území Spoločenstva, resp. Arménskej republiky, spoločnosť sa považuje za spoločnosť Spoločenstva, resp. arménsku spoločnosť, ak jej pôsobenie má skutočnú a nepretržitú väzbu s hospodárstvom jedného z členských štátov, resp. Arménskej republiky;

b) pod pojmom „dcérska spoločnosť“ sa rozumie spoločnosť, ktorú v skutočnosti kontroluje prvá spoločnosť;

c) pod pojmom „pobočka“ spoločnosti sa rozumie miesto podnikania, ktoré nemá právnu subjektivitu, má znaky nepretržitosti, ako napríklad rozšírenie materskej spoločnosti, má svoje vedenie a je materiálne vybavená na podnikateľské rokovania s tretími stranami, takže tretie strany, aj keď vedia, že v prípade potreby vznikne právna väzba s materskou spoločnosťou, ktorej ústredie je v zahraničí, nemusia priamo rokovať s touto materskou spoločnosťou, ale môžu transakcie realizovať na mieste podnikania, ktoré predstavuje rozšírenie;

d) pod pojmom „usadzovanie“ sa rozumie právo spoločností Spoločenstva, resp. arménskych spoločností podľa písmena a) začať hospodársku činnosť prostredníctvom založenia dcérskych spoločností a pobočiek v Arménskej republike, resp. v Spoločenstve;

e) pod pojmom „činnosť“ sa rozumie vykonávanie hospodárskych činností;

f) pod pojmom „hospodárske činnosti“ sa rozumejú činnosti priemyselného, obchodného a odborného charakteru.

Pokiaľ ide o medzinárodnú námornú dopravu, vrátane intermodálnej dopravy, ktorá sa sčasti skladá z morskej dopravy, štátni príslušníci členských štátov alebo Arménskej republiky usadení mimo Spoločenstva alebo Arménskej republiky a spoločnosti lodnej dopravy usadené mimo Spoločenstva alebo Arménskej republiky a kontrolované štátnymi príslušníkmi členského štátu alebo Arménskej republiky tiež využívajú výhody podľa ustanovení tejto kapitoly a kapitoly III, ak sú ich plavidlá registrované v danom členskom štáte alebo Arménskej republike v súlade s príslušnými právnymi predpismi.

Článok 26

1. Napriek akýmkoľvek iným ustanoveniam tejto dohody sa strane nebráni v prijímaní ochranných opatrení vrátane opatrení na ochranu investorov, vkladateľov, poistencov alebo osôb, voči ktorým má poskytovateľ finančných služieb fiduciárnu povinnosť, alebo opatrení na zabezpečenie integrity a stability finančného systému. Ak tieto opatrenia nie sú v súlade s ustanoveniami tejto dohody, nebudú sa využívať ako prostriedok vyhýbania sa povinnostiam strany podľa tejto dohody.

2. Žiadne ustanovenie tejto dohody nemožno vykladať takým spôsobom, že strana má povinnosť zverejniť informácie týkajúce sa záležitostí a účtovníctva jednotlivých zákazníkov alebo akékoľvek dôverné alebo chránené informácie vo vlastníctve verejných subjektov.

3. Na účely tejto dohody sa pod pojmom „finančné služby“ rozumejú činnosti, ktoré sú opísané v prílohe III.

Článok 27

Ustanovenia tejto dohody sa nedotýkajú uplatňovania akéhokoľvek opatrenia každou stranou, ktoré je potrebné na zabránenie obchádzania jej opatrení týkajúcich sa prístupu tretích krajín na jej trh prostredníctvom ustanovení tejto dohody.

Článok 28

1. Napriek ustanoveniam kapitoly I tejto hlavy je spoločnosť Spoločenstva alebo spoločnosť Arménskej republiky usadená na území Arménskej republiky alebo Spoločenstva oprávnená zamestnávať alebo nechať zamestnávať prostredníctvom jednej zo svojich dcérskych spoločností alebo pobočiek v súlade s právnymi predpismi platnými v hostiteľskej krajine usadenia, na území Arménskej republiky alebo Spoločenstva zamestnancov, ktorí sú štátnymi príslušníkmi členských štátov Spoločenstva alebo Arménskej republiky, ak sú títo zamestnanci kľúčovými pracovníkmi podľa odseku 2 a ak ich zamestnávajú výlučne spoločnosti alebo pobočky. Povolenia na pobyt a pracovné povolenia platia pre týchto zamestnancov len počas výkonu tohto zamestnania.

2. Kľúčoví pracovníci uvedených spoločností, ďalej len „organizácie“, sú „osoby preložené v rámci spoločnosti“ podľa písmena c) v týchto kategóriách za predpokladu, že organizácia je právnickou osobou a že príslušné osoby sú jej zamestnancami alebo partnermi (okrem väčšinových akcionárov) najmenej počas jedného roka bezprostredne pred týmto preložením:

a) osoby pracujúce vo vedúcej funkcii v organizácii, ktoré predovšetkým usmerňujú vedenie podniku, sú všeobecne kontrolované alebo riadené najmä správnou radou alebo akcionármi podniku, alebo ich ekvivalentom, vrátane:

— vedenia podniku alebo jeho oddelenia, alebo útvaru,

— dozoru a kontroly práce ostatných kontrolujúcich, odborných alebo vedúcich zamestnancov,

— uplatňovania osobnej právomoci pri prijímaní a prepúšťaní alebo odporúčaní prijať alebo prepustiť pracovníkov, alebo iných personálnych otázkach;

b) osoby pracujúce v rámci organizácie, ktoré majú výnimočné znalosti nevyhnutné na fungovanie podniku, jeho výskumné zariadenie, techniku alebo vedenie. Posúdenie týchto znalostí môže okrem znalostí špecifických pre daný podnik odrážať vysokú úroveň kvalifikácie týkajúcej sa druhu práce alebo obchodu, ktoré vyžadujú špecifické technické znalosti, vrátane členstva v akreditovaných profesiách;

c) „osoba preložená v rámci spoločnosti“ je definovaná ako fyzická osoba, ktorá pracuje v rámci organizácie na území strany a ktorá je dočasne preložená v rámci vykonávania hospodárskej činnosti na územie druhej strany; príslušná organizácia musí mať hlavné miesto podnikania na území strany a preloženie sa musí uskutočniť do podniku (pobočky, dcérskej spoločnosti) takejto organizácie, ktorá v skutočnosti vykonáva podobné hospodárske činnosti na území druhej strany.

Článok 29

1. Strany vynaložia maximálne úsilie s cieľom vyhnúť sa prijímaniu akýchkoľvek opatrení alebo krokov, ktoré budú mať za následok, že podmienky na usadenie a činnosť každej ďalšej spoločnosti budú reštriktívnejšie ako podmienky existujúce v deň pred podpísaním tejto dohody.

2. Ustanovenia tohto článku sa nedotýkajú ustanovení článku 37: situácie, na ktoré sa vzťahuje článok 37, upravujú výlučne jeho ustanovenia s vylúčením akýchkoľvek ostatných ustanovení.

3. V duchu partnerstva a spolupráce a vzhľadom na ustanovenia článku 43 vláda Arménskej republiky informuje Spoločenstvo o svojich zámeroch predložiť nové zákony alebo prijať nové právne predpisy, ktoré môžu mať za následok, že podmienky na usadzovanie alebo činnosť dcérskych spoločností a pobočiek spoločností Spoločenstva v Arménskej republike sa stanú reštriktívnejšími ako podmienky existujúce v deň pred podpísaním tejto dohody. Spoločenstvo môže požadovať, aby Arménska republika oznámila návrhy takýchto právnych alebo správnych predpisov a začala konzultácie o týchto návrhoch.

4. Ak by nové zákony alebo iné právne predpisy zavedené v Arménskej republike mali za následok, že podmienky na usadzovanie spoločností Spoločenstva na jej území a prevádzku dcérskych spoločností a pobočiek spoločností Spoločenstva usadených v Arménskej republike budú reštriktívnejšie ako podmienky existujúce v deň podpisu tejto dohody, nebudú sa takéto príslušné zákony ani iné právne predpisy počas troch rokov nasledujúcich po nadobudnutí účinnosti príslušného právneho aktu uplatňovať na tie dcérske spoločnosti a pobočky, ktoré už boli usadené v Arménskej republike v čase nadobudnutia účinnosti takéhoto právneho aktu.







KAPITOLA III

CEZHRANIČNÉ POSKYTOVANIE SLUŽIEB MEDZI SPOLOČENSTVOM A ARMÉNSKOU REPUBLIKOU

Článok 30

1. Strany sa v súlade s ustanoveniami tejto kapitoly zaväzujú prijať všetky potrebné opatrenia, aby postupne umožnili poskytovanie služieb spoločnosťami Spoločenstva alebo arménskymi spoločnosťami, ktoré sú usadené v inej strane, ako je strana osoby, pre ktorú sú služby určené, s prihliadnutím na rozvoj v sektore služieb na území strán.

2. Rada pre spoluprácu predkladá odporúčania na vykonávanie odseku 1.

Článok 31

Strany spolupracujú s cieľom rozvíjať trhovo orientovaný sektor služieb v Arménskej republike.

Článok 32

1. Strany sa zaväzujú účinne uplatňovať zásadu neobmedzeného prístupu na medzinárodný námorný trh a k preprave na obchodnom základe:

a) uvedené ustanovenie sa nedotýka práv a povinností vyplývajúcich z Dohovoru Organizácie Spojených národov o Kódexe riadenia konferencií linkových spoločností, ktoré sú platné pre jednu alebo druhú stranu tejto dohody. Linkové spoločnosti, ktoré nie sú členmi konferencie, môžu prevádzkovať svoju činnosť v súťaži s konferenciou, pokiaľ sa pridržiavajú zásad spravodlivej hospodárskej súťaže na obchodnom základe;

b) strany potvrdzujú svoj záväzok zachovať prostredie voľnej hospodárskej súťaže ako základnú charakteristickú črtu obchodovania s voľne uloženým suchým a tekutým nákladom.

2. Pri uplatňovaní zásad odseku 1 strany:

a) odo dňa nadobudnutia platnosti tejto dohody nebudú uplatňovať žiadne ustanovenia dvojstranných dohôd o zdieľaní nákladu, uzatvorených medzi ktorýmikoľvek členskými štátmi Spoločenstva a bývalým Sovietskym zväzom;

b) nezavedú doložky o zdieľaní nákladu do budúcich dvojstranných dohôd s tretími krajinami okrem výnimočných situácií, ak by spoločnosti jednej alebo druhej strany tejto dohody, ktoré prevádzkujú líniovú lodnú dopravu, nemali inak účinnú možnosť udržiavať kyvadlovú dopravu na účely obchodu smerom do dotknutej tretej krajiny a aj smerom z nej;

c) zakážu v budúcich dvojstranných dohodách dohovory o zdieľaní nákladu v súvislosti s obchodom s voľne uloženým suchým a tekutým tovarom;

d) po nadobudnutí platnosti tejto dohody zrušia všetky jednostranné opatrenia, správne, technické a ostatné prekážky, ktoré by mohli mať obmedzujúci alebo diskriminačný účinok na voľné poskytovanie služieb v medzinárodnej námornej doprave.

3. Každá strana poskytne okrem iného lodiam, ktoré prevádzkujú štátni príslušníci alebo spoločnosti druhej strany, nie menej priaznivé zaobchádzanie, ako je zaobchádzanie poskytnuté vlastným lodiam, pokiaľ ide o prístup k prístavom otvoreným pre medzinárodný obchod, používanie infraštruktúry a podporných námorných služieb prístavov, ako aj súvisiace poplatky a platby, colné formality a pridelenie kotviska a nakladacích a vykladacích zariadení.

4. Štátni príslušníci a spoločnosti Spoločenstva poskytujúce medzinárodné námorné prepravné služby môžu poskytovať medzinárodné služby kombinovanej námornej a riečnej dopravy na vnútrozemských riečnych cestách Arménskej republiky a naopak.

Článok 33

S cieľom zabezpečiť koordinovaný rozvoj prepravy medzi stranami, prispôsobený ich obchodným potrebám, podmienky vzájomného prístupu na trh a poskytovania služieb pri cestnej, železničnej a vnútrozemskej riečnej doprave, prípadne pri leteckej doprave, môžu byť v prípade potreby predmetom osobitných dohôd medzi stranami po nadobudnutí platnosti tejto dohody.







KAPITOLA IV

VŠEOBECNÉ USTANOVENIA

Článok 34

1. Ustanovenia tejto hlavy sa uplatňujú s výhradou obmedzení, ktoré sú opodstatnené z dôvodov verejného poriadku, verejného záujmu alebo verejného zdravia.

2. Neuplatňujú sa na činnosti, ktoré sú na území ktorejkoľvek strany spojené, aj keď len príležitostne, s vykonávaním úradnej moci.

Článok 35

Na účely tejto hlavy žiadne ustanovenie tejto dohody nebráni stranám v uplatňovaní ich zákonov a iných právnych predpisov týkajúcich sa vstupu a pobytu, práce a pracovných podmienok a zamestnávania fyzických osôb a poskytovania služieb za predpokladu, že ich neuplatňujú spôsobom, ktorý ruší alebo naruší výhody vyplývajúce pre ktorúkoľvek stranu podľa podmienok osobitného ustanovenia tejto dohody. Uvedené ustanovenie sa nedotýka uplatňovania článku 34.

Článok 36

Spoločnosti, ktoré sú kontrolované a výlučne vlastnené spoločne s arménskymi spoločnosťami a spoločnosťami Spoločenstva, sú tiež príjemcami výhod ustanovení kapitol II, III a IV.

Článok 37

Zaobchádzanie poskytnuté ktoroukoľvek stranou druhej strane podľa tejto dohody nesmie byť jeden mesiac pred dňom nadobudnutia platnosti príslušných povinností vyplývajúcich zo Všeobecnej dohody o obchode a službách (GATS), pokiaľ ide o sektory alebo opatrenia, na ktoré sa vzťahuje GATS, v žiadnom prípade priaznivejšie ako zaobchádzanie poskytnuté takouto prvou stranou podľa ustanovení GATS, a to v súvislosti s každým sektorom služieb, vedľajším sektorom služieb a spôsobom dodávky.

Článok 38

Na účely kapitol II, III a IV sa v žiadnom prípade nezohľadňuje zaobchádzanie poskytnuté Spoločenstvom, jeho členskými štátmi alebo Arménskou republikou podľa záväzkov, ktoré prijali v dohodách o hospodárskej integrácii v súlade so zásadami článku V GATS.

Článok 39

1. Doložka najvyšších výhod udelená v súlade s ustanoveniami tejto hlavy sa neuplatňuje na daňové výhody, ktoré strany poskytujú alebo v budúcnosti budú poskytovať na základe dohôd o zamedzení dvojitého zdanenia alebo na základe iných daňových dohovorov.

2. Žiadne ustanovenie tejto hlavy nemožno vykladať takým spôsobom, aby sa zabránilo stranám prijímať alebo vymáhať akékoľvek opatrenie zamerané na zabránenie daňovému úniku alebo vyhýbaniu sa daňovým povinnostiam podľa daňových ustanovení dohôd o zamedzení dvojitého zdanenia a iných daňových dohovorov alebo podľa domácich daňových právnych predpisov.

3. Žiadne ustanovenie tejto hlavy nemožno vykladať takým spôsobom, aby sa členským štátom alebo Arménskej republike zabránilo pri uplatňovaní príslušných ustanovení ich daňových právnych predpisov rozlišovať medzi daňovníkmi, ktorí nie sú v rovnakých situáciách, najmä pokiaľ ide o miesto ich bydliska.

Článok 40

Bez toho, aby bol dotknutý článok 28, žiadne ustanovenie kapitol II, III a IV nemožno vykladať takým spôsobom, aby vzniklo právo:

— štátnym príslušníkom členských štátov alebo Arménskej republiky vstúpiť na územie Arménskej republiky alebo Spoločenstva alebo sa na tomto území zdržiavať v akejkoľvek pozícii, a najmä ako akcionár alebo partner v spoločnosti, alebo ako manažér alebo zamestnanec tejto spoločnosti, alebo ako dodávateľ alebo príjemca služieb,

— dcérskym spoločnostiam alebo pobočkám arménskych spoločností v Spoločenstve zamestnávať alebo nechať zamestnať štátnych príslušníkov Arménskej republiky na území Spoločenstva,

— arménskym dcérskym spoločnostiam alebo pobočkám spoločností Spoločenstva zamestnávať alebo nechať zamestnať štátnych príslušníkov členských štátov na území Arménskej republiky,

— arménskym spoločnostiam alebo dcérskym spoločnostiam Spoločenstva, alebo pobočkám arménskych spoločností v Spoločenstve poskytovať arménske osoby, ktoré budú konať v mene a pod kontrolou iných osôb na základe zmlúv o dočasnej práci,

— spoločnostiam Spoločenstva alebo arménskym dcérskym spoločnostiam, alebo pobočkám spoločností Spoločenstva poskytovať pracovníkov, ktorí sú štátnymi príslušníkmi členských štátov, na základe zmlúv o dočasnej práci.







KAPITOLA V

BEŽNÉ PLATBY A KAPITÁL

Článok 41

1. Strany sa zaväzujú, že povolia vo voľne zameniteľnej mene akékoľvek bežné platby medzi rezidentmi Spoločenstva a Arménskej republiky, ktoré sú spojené s pohybom tovaru, služieb alebo osôb, uskutočnené v súlade s ustanoveniami tejto dohody.

2. Pokiaľ ide o transakcie na kapitálových účtoch platobnej bilancie, odo dňa nadobudnutia platnosti tejto dohody sa zabezpečí voľný pohyb kapitálu týkajúceho sa priamych investícií v spoločnostiach, ktoré boli usadené v súlade s právnymi predpismi hostiteľskej krajiny, a investícií uskutočnených v súlade s ustanoveniami kapitoly II a likvidácie alebo repatriácie týchto investícií a všetkého zisku, ktorý z nich pochádza.

3. Bez toho, aby bol dotknutý odsek 2 alebo odsek 5, sa odo dňa nadobudnutia platnosti tejto dohody nezavádzajú žiadne nové devízové obmedzenia pohybu kapitálu a súvisiacich bežných platieb medzi rezidentmi Spoločenstva a Arménskej republiky a existujúce dojednania sa nestanú väčšmi reštriktívnejšími.

4. Strany sa navzájom radia o možnosti pohybu iných foriem kapitálu, ako sú možnosti uvedené v odseku 2, medzi Spoločenstvom a Arménskou republikou s cieľom podporovať dosiahnutie cieľov tejto dohody.

5. S odvolaním sa na ustanovenia tohto článku Arménska republika môže až do zavedenia úplnej konvertibility arménskej meny v zmysle článku VIII Dohody o Medzinárodnom menovom fonde (MMF) vo výnimočných prípadoch uplatňovať výmenné obmedzenia spojené s poskytovaním alebo prijímaním krátkodobých a strednodobých finančných úverov v takom rozsahu, v akom sú tieto obmedzenia zavedené voči Arménskej republike na poskytovanie takýchto úverov a v akom sú povolené v súlade so štatútom Arménskej republiky podľa MMF. Arménska republika uplatňuje tieto obmedzenia nediskriminačným spôsobom. Uplatňujú sa tak, aby vzniklo čo najmenšie narušenie tejto dohody. Arménska republika okamžite informuje Radu pre spoluprácu o zavedení takýchto opatrení a o akýchkoľvek zmenách takýchto opatrení.

6. Bez toho, aby boli dotknuté odseky 1 a 2, ak za výnimočných okolností pohyb kapitálu medzi Spoločenstvom a Arménskou republikou spôsobuje alebo môže spôsobiť vážne ťažkosti pri fungovaní politiky výmenného kurzu alebo menovej politiky Spoločenstva alebo Arménskej republiky, Spoločenstvo alebo Arménska republika môžu prijať ochranné opatrenia, pokiaľ ide o pohyb kapitálu medzi Spoločenstvom a Arménskou republikou, na obdobie nepresahujúce 6 mesiacov, ak sú takéto opatrenie nevyhnutné.







KAPITOLA VI

OCHRANA DUŠEVNÉHO, PRIEMYSELNÉHO A OBCHODNÉHO VLASTNÍCTVA

Článok 42

1. Podľa ustanovení tohto článku a prílohy II Arménska republika naďalej zlepšuje ochranu práv duševného, priemyselného a obchodného vlastníctva, aby zabezpečila, že do konca piateho roku po nadobudnutí platnosti tejto dohody bude úroveň ochrany podobná úrovni, ktorá existuje v Spoločenstve, vrátane účinných prostriedkov na vymáhanie takýchto práv.

2. Do konca piateho roku po nadobudnutí platnosti tejto dohody Arménska republika pristúpi k mnohostranným dohovorom o právach duševného, priemyselného a obchodného vlastníctva, ktoré sú uvedené v odseku 1 prílohy II, ktorých stranami sú členské štáty, alebo ktoré de facto uplatňujú členské štáty podľa príslušných ustanovení uvedených v týchto dohovoroch.







HLAVA V

SPOLUPRÁCAV OBLASTI LEGISLATÍVY

Článok 43

1. Strany uznávajú, že dôležitou podmienkou posilnenia hospodárskych väzieb medzi Arménskou republikou a Spoločenstvom je aproximácia súčasných a budúcich právnych predpisov Arménskej republiky s právnymi predpismi Spoločenstva. Arménska republika vynaloží akékoľvek potrebné úsilie, aby zabezpečila, že jej právne predpisy budú postupne zlučiteľné s právnymi predpismi Spoločenstva.

2. Aproximácia právnych predpisov sa rozšíri najmä na tieto oblasti: colné právo, právo obchodných spoločností, bankové právo, účtovníctvo spoločností a dane, duševné vlastníctvo, ochrana pracujúcich na pracovisku, finančné služby, pravidlá hospodárskej súťaže, verejné obstarávanie, ochrana zdravia a života ľudí, zvierat a rastlín, životné prostredie, ochrana spotrebiteľov, nepriame zdaňovanie, technické pravidlá a normy, zákony a iné právne predpisy pre oblasť jadrovej energie, doprava.

3. Spoločenstvo poskytne Arménskej republike technickú pomoc pri vykonávaní týchto opatrení, ktorá okrem iného zahŕňa:

— výmenu odborníkov,

— včasné poskytnutie informácií najmä o príslušných právnych predpisoch,

— organizovanie seminárov,

— odbornú prípravu,

— pomoc pri preklade právnych predpisov Spoločenstva v príslušných sektoroch.

4. Strany súhlasia s tým, že preskúmajú spôsoby zhodného uplatňovania svojich príslušných právnych predpisov týkajúcich sa hospodárskej súťaže v takých prípadoch, ktoré ovplyvňujú obchodovanie medzi nimi.







HLAVA VI

HOSPODÁRSKA SPOLUPRÁCA

Článok 44

1. Spoločenstvo a Arménska republika nadviažu hospodársku spoluprácu s cieľom prispieť k procesu hospodárskej reformy a obnovy a udržateľného rozvoja Arménskej republiky. Takáto spolupráca posilní existujúce hospodárske väzby v prospech obidvoch strán.

2. Politické a ostatné opatrenia sa navrhnú tak, aby priniesli hospodárske a sociálne reformy a reštrukturalizáciu hospodárskeho a obchodného systému Arménskej republiky, a budú sa riadiť podmienkami udržateľnosti a harmonického sociálneho vývoja; úplne tiež zohľadnia hľadiská týkajúce životného prostredia.

3. Na tento účel sa bude spolupráca zameriavať najmä na hospodársky a sociálny rozvoj, rozvoj ľudských zdrojov, podporu podnikov (vrátane privatizácie, podpory a ochrany investícií, malých a stredných podnikov), baníctvo a suroviny, vedu a techniku, poľnohospodárstvo a potraviny, energetiku, dopravu, cestovný ruch, telekomunikácie, finančné služby, boj proti praniu špinavých peňazí, obchod, clá, štatistickú spoluprácu, informácie a komunikácie v oblasti štatistiky, ochranu životného a regionálnu spoluprácu.

4. Mimoriadna pozornosť sa venuje opatreniam schopným upevňovať spoluprácu medzi nezávislými štátmi zakaukazského regiónu a ostatnými susednými štátmi s cieľom stimulovať harmonický rozvoj regiónu.

5. V primeraných prípadoch možno podporovať hospodársku spoluprácu a ostatné formy spolupráce stanovené v tejto dohode prostredníctvom technickej pomoci Spoločenstva, pričom sa zohľadní príslušné nariadenie Rady Spoločenstva uplatniteľné na technickú pomoc v nezávislých štátoch, priority dohodnuté v indikatívnych programoch týkajúcich sa technickej pomoci Spoločenstva Arménskej republike a jeho zavedené koordinačné a vykonávacie postupy.

Článok 45

Spolupráca v oblasti obchodu s tovarom a službami

Strany spolupracujú s cieľom zabezpečiť, aby sa medzinárodný obchod Arménskej republiky uskutočňoval v zhode s pravidlami WTO.

Táto spolupráca zahŕňa špecifické problémy priamo súvisiace s uľahčením obchodu vrátane:

— formulovania politiky obchodu a s ním súvisiacich otázok, vrátane platieb a zúčtovacích mechanizmov,

— navrhovania príslušných právnych predpisov,

— trvalej pomoci pri príprave Arménskej republiky na prípadné pristúpenie k WTO.

Článok 46

Priemyselná spolupráca

1. Spolupráca sa zameria na podporovanie najmä:

— rozvoja obchodných väzieb medzi hospodárskymi subjektmi na oboch stranách,

— účasti Spoločenstva pri úsilí Arménskej republiky reštrukturalizovať svoj priemysel a získať investície do svojho priemyslu,

— zlepšovania riadenia,

— rozvíjania príslušných obchodných pravidiel a praktík,

— ochrany životného prostredia.

2. Ustanovenia tohto článku nevplývajú na uplatňovanie pravidiel Spoločenstva v oblasti hospodárskej súťaže, ktoré platia pre podniky.

Článok 47

Podpora a ochrana investícií

1. Vzhľadom na príslušné právomoci a pôsobnosti Spoločenstva a členských štátov sa spolupráca zameria na vytvorenie priaznivého prostredia pre súkromné investície, domáce aj zahraničné, najmä prostredníctvom lepších podmienok na ochranu investícií, prevod kapitálu a výmenu informácií o investičných príležitostiach.

2. Hlavné ciele spolupráce sú najmä:

— uzatvorenie prípadných dohôd medzi členskými štátmi a Arménskou republikou o podpore a ochrane investícií,

— uzatvorenie prípadných dohôd medzi členskými štátmi a Arménskou republikou o zamedzení dvojitého zdanenia,

— vytváranie priaznivých podmienok na získavanie zahraničných investícií do arménskeho hospodárstva,

— vytvorenie stabilného a primeraného obchodného práva a podmienok a výmena informácií o zákonoch, iných právnych predpisoch a správnych postupoch v oblasti investícií,

— výmena informácií o investičných príležitostiach okrem iného vo forme obchodných veľtrhov, výstav, obchodných týždňov a iných podujatí.

Článok 48

Verejné obstarávanie

Strany spolupracujú pri rozvíjaní podmienok na otvorené a súťažné udeľovanie zmlúv na tovar a služby najmä prostredníctvom výziev na verejnú súťaž.

Článok 49

Spolupráca v oblasti noriem a posudzovania zhody

1. Spolupráca medzi stranami podporuje zosúladenie s medzinárodne prijatými kritériami, zásadami a usmerneniami dodržiavanými v oblasti kvality. Požadované opatrenia uľahčia pokrok smerom k vzájomnému uznávaniu v oblasti posudzovania zhody, ako aj zlepšenie kvality arménskych výrobkov.

2. Na tento účel sa strany usilujú o spoluprácu na projektoch technickej pomoci, ktoré:

— podporia vhodnú spoluprácu s organizáciami a inštitúciami špecializovanými v týchto oblastiach,

— podporia používanie technických predpisov Spoločenstva a uplatňovanie európskych noriem a postupov posudzovania zhody,

— umožnia deliť sa o skúsenosti a technické informácie v oblasti riadenia kvality.

Článok 50

Baníctvo a suroviny

1. Strany sa zameriavajú na zvýšenie investícií a obchodu v oblasti baníctva a surovín.

2. Spolupráca sa zameriava najmä na tieto oblasti:

— výmenu informácií o perspektívach v sektoroch baníctva a neželezných kovov,

— vytvorenie právneho rámca pre spoluprácu,

— obchodné záležitosti,

— prijatie a vykonávanie právnych predpisov v oblasti životného prostredia,

— odbornú prípravu,

— bezpečnosť v ťažobnom priemysle.

Článok 51

Spolupráca v oblasti vedy a techniky

1. Strany podporujú spoluprácu v oblasti civilného vedeckého výskumu a technického rozvoja (VTR) na základe vzájomných výhod a s prihliadnutím na dostupnosť zdrojov, primeraný prístup k svojim príslušným programom a s výhradou primeraných úrovní účinnej ochrany práv duševného, priemyselného a obchodného vlastníctva (PDV).

2. Spolupráca v oblasti vedy a techniky zahŕňa:

— výmenu vedeckých a technických informácií,

— spoločné činnosti výskumu a technického rozvoja,

— odbornú prípravu a programy mobility pre vedcov, výskumníkov a technikov zapojených do vedeckého a technického rozvoja na obidvoch stranách.

Ak sa takáto spolupráca uskutoční vo forme činností zahŕňajúcich vzdelávanie a/alebo odbornú prípravu, mala by sa uskutočňovať v súlade s ustanoveniami článku 52.

Strany na základe vzájomnej dohody môžu využiť aj iné formy spolupráce v oblasti vedy a techniky.

Pri vykonávaní takýchto činností spolupráce sa osobitná pozornosť venuje preradeniu vedcov, inžinierov, výskumníkov a technikov, ktorí pracujú alebo pracovali vo vývoji a/alebo výrobe zbraní hromadného ničenia.

3. Spolupráca, na ktorú sa vzťahuje tento článok, sa uskutoční podľa špecifických dohovorov, ktoré sa dohodnú a uzavrú v súlade s postupmi prijatými každou stranou a ktoré okrem iného stanovia primerané ustanovenia práv duševného vlastníctva (PDV).

Článok 52

Vzdelávanie a odborná príprava

1. Strany spolupracujú s cieľom zvýšiť úroveň všeobecného vzdelávania a odborných kvalifikácií v Arménskej republike, vo verejnom aj súkromnom sektore.

2. Spolupráca sa zameriava najmä na tieto oblasti:

— modernizáciu systémov vysokých škôl a odbornej prípravy v Arménskej republike vrátane systému certifikácie vysokoškolských vzdelávacích inštitúcií a diplomov vysokoškolského vzdelania,

— odbornú prípravu vedúcich pracovníkov vo verejnom aj súkromnom sektore a štátnych úradníkov v prioritných oblastiach, ktoré sa stanovia,

— spoluprácu medzi vzdelávacími inštitúciami a medzi vzdelávacími inštitúciami a firmami,

— mobilitu učiteľov, absolventov vysokých škôl, pracovníkov správy, mladých vedcov a výskumníkov a mladých ľudí,

— podporu výučby v oblasti európskych štúdií v rámci príslušných inštitúcií,

— výučbu jazykov Spoločenstva,

— postgraduálnu odbornú prípravu konferenčných tlmočníkov,

— odbornú prípravu novinárov,

— odbornú prípravu školiteľov.

3. Do úvahy by tiež mohla prichádzať prípadná účasť jednej strany na príslušných programoch v oblasti vzdelávania a odbornej prípravy druhej strany v súlade s ich príslušnými postupmi a prípadne sa potom vypracujú inštitucionálne rámce a plány spolupráce vychádzajúce z účasti Arménskej republiky na programe Spoločenstva Tempus.

Článok 53

Poľnohospodárstvo a poľnohospodársko-priemyselné odvetvie

Účelom spolupráce v tejto oblasti je uskutočnenie poľnohospodárskej reformy, modernizácie, privatizácie a reštrukturalizácie poľnohospodárstva, poľnohospodársko-priemyselného sektora a sektora služieb Arménskej republiky, rozvoj domáceho a zahraničného trhu pre arménske výrobky za podmienok, ktoré zabezpečia ochranu životného prostredia a zohľadnia potrebu zlepšiť bezpečnosť dodávania potravín, ako aj rozvoj obchodu v poľnohospodárstve, spracovanie a distribúciu poľnohospodárskych výrobkov. Strany sa tiež zameriavajú na postupnú aproximáciu arménskych noriem s technickými predpismi Spoločenstva týkajúcimi sa priemyselných a poľnohospodárskych potravinových výrobkov vrátane noriem ochrany zdravia a rastlinolekárskych noriem.

Článok 54

Energetika

1. Spolupráca sa uskutočňuje v rámci zásad trhového hospodárstva a Európskej energetickej charty s prihliadnutím na Zmluvu o energetickej charte a Protokol o energetickej účinnosti a súvisiace aspekty životného prostredia na pozadí postupnej integrácie energetických trhov v Európe.

2. Spolupráca okrem iného zahŕňa tieto oblasti:

— formuláciu a rozvoj energetickej politiky,

— zlepšenie riadenia a regulovania energetického sektora v súlade s trhovým hospodárstvom,

— zlepšenie dodávok energií, vrátane bezpečnosti dodávok, spôsobom, ktorý je rozumný z hľadiska hospodárstva a životného prostredia,

— podporovanie úspor energie a energetickej účinnosti a vykonávanie Protokolu energetickej charty o energetickej účinnosti a súvisiacich aspektov životného prostredia,

— modernizáciu energetickej infraštruktúry,

— zlepšenie energetických technológií v dodávkach a pri konečnom použití v rámci celej škály typov energie,

— riadenie a technickú odbornú prípravu v odvetví energetiky,

— prepravu a tranzit energetických materiálov a produktov,

— zavedenie celého radu inštitucionálnych, právnych, daňových a iných podmienok nevyhnutých na stimulovanie rastu obchodu a investícií v energetike,

— rozvoj vodných elektrární a ostatných obnoviteľných energetických zdrojov.

3. Strany si vymieňajú príslušné informácie týkajúce sa investičných projektov v sektore energetiky, najmä tých, ktoré sa týkajú budovania a obnovovania ropovodov a plynovodov alebo iných prostriedkov na prepravu energetických produktov. Spolupracujú s cieľom čo najúčinnejšie vykonávať ustanovenia hlavy IV a článku 47, pokiaľ ide o investície do sektora energetiky.

Článok 55

Životné prostredie

1. Vzhľadom na Európsku energetickú chartu a vyhlásenie lucernskej konferencie z roku 1993 a s prihliadnutím na Zmluvu o energetickej charte, a najmä na jej článok 19, a Protokol energetickej charty o energetickej účinnosti a súvisiacich aspektoch životného prostredia strany rozvíjajú a prehlbujú spoluprácu v oblasti životného prostredia a zdravia ľudí.

2. Spolupráca sa zameriava na boj proti zhoršovaniu životného prostredia, najmä na:

— účinné sledovanie úrovní znečistenia a posudzovanie životného prostredia; informačný systém o stave životného prostredia,

— boj proti miestnemu, regionálnemu a cezhraničnému znečisťovaniu ovzdušia a vôd,

— obnovu životného prostredia,

— udržateľnú, účinnú a z hľadiska životného prostredia efektívnu výrobu a využívanie energie,

— bezpečnosť priemyselných zariadení,

— klasifikovanie a bezpečnú manipuláciu s chemikáliami,

— kvalitu vôd,

— znižovanie odpadu, recyklovanie odpadu a bezpečnú likvidáciu odpadu, vykonávanie Bazilejského dohovoru,

— vplyv poľnohospodárstva, pôdnej erózie a chemického znečistenia na životné prostredie,

— ochranu lesov,

— zachovanie biodiverzity, chránených oblastí a udržateľného využitia a riadenia biologických zdrojov,

— územné plánovanie vrátane výstavby a urbanistického plánovania,

— využívanie hospodárskych a fiškálnych nástrojov,

— globálnu klimatickú zmenu,

— vzdelávanie a povedomie v oblasti životného prostredia,

— technickú pomoc, ktorá sa týka obnovy zón zasiahnutých rádioaktivitou, a zaoberanie sa súvisiacimi zdravotnými a sociálnymi problémami,

— vykonávanie Dohovoru Espoo o posúdení vplyvu na životné prostredie v cezhraničnom kontexte.

3. Spolupráca sa uskutočňuje najmä prostredníctvom:

— plánovania postupu v prípade katastrof a iných havarijných situácií,

— výmeny informácií a odborníkov vrátane informácií a odborníkov, ktorí sa zaoberajú prenosom čistých technológií a bezpečného a z hľadiska životného prostredia vhodného využitia biotechnológií,

— spoločných výskumných činností,

— zlepšenia právnych predpisov v duchu noriem Spoločenstva,

— odbornej prípravy v oblasti životného prostredia a inštitucionálneho posilnenia,

— spolupráce na regionálnej úrovni vrátane spolupráce v rámci Európskej agentúry pre životné prostredie a na medzinárodnej úrovni,

— rozvoja stratégií najmä z hľadiska globálnych a klimatických problémov a tiež z hľadiska dosiahnutia udržateľného rozvoja,

— štúdií vplyvu na životné prostredie.

Článok 56

Doprava

Strany rozvíjajú a posilňujú svoju spoluprácu v oblasti dopravy.

Táto spolupráca sa okrem iného zameriava na reštrukturalizáciu a modernizáciu dopravných systémov a sietí v Arménskej republike a rozvoj a prípadné zabezpečovanie zlučiteľnosti dopravných systémov v kontexte dosiahnutia globálnejšieho dopravného systému. Dôraz sa kladie najmä na všetky tradičné komunikačné spojenia medzi nezávislými štátmi v zakaukazskom regióne a s ostatnými susediacimi štátmi.

Táto spolupráca okrem iného zahŕňa:

— modernizáciu riadenia a fungovania cestnej dopravy, železníc, prístavov a letísk,

— modernizáciu a rozvoj infraštruktúry železníc, vodných ciest, ciest, prístavov, letísk a leteckej navigácie vrátane modernizácie významných trás spoločného záujmu a transeurópskych spojení pre uvedené spôsoby dopravy, a najmä tých, ktoré sa týkajú projektu Traceca,

— podporu a rozvoj multimodálnej dopravy,

— podporu programov spoločného výskumu a rozvoja,

— prípravu legislatívneho a inštitucionálneho rámca pre rozvoj a vykonávanie politiky vrátane privatizácie odvetvia dopravy.

Článok 57

Poštové služby a telekomunikácie

Strany v rámci svojich príslušných právomocí a pôsobností rozširujú a posilňujú spoluprácu v týchto oblastiach:

— stanovenie politík a usmernení na rozvoj telekomunikačného sektora a poštových služieb,

— rozvoj zásad tarifnej politiky a marketingu v telekomunikáciách a poštových službách,

— vykonávanie transferu technológií a know-how vrátane európskych technických noriem a systémov certifikácie,

— podpora rozvoja projektov pre telekomunikácie a poštové služby a získavanie investícií,

— posilňovanie účinnosti a kvality zabezpečovania telekomunikácií a poštových služieb okrem iného prostredníctvom liberalizácie činností čiastkových sektorov,

— pokročilé využívanie telekomunikácií najmä v oblasti elektronického transferu finančných prostriedkov,

— riadenie telekomunikačných sietí a ich „optimalizácia“,

— primeraný regulačný základ zabezpečovania telekomunikácií a poštových služieb a používania rádiového frekvenčného spektra,

— odborná príprava v oblasti telekomunikácií a poštových služieb pre činnosť za trhových podmienok.

Článok 58

Finančné služby

Spolupráca sa zameriava najmä na uľahčenie začlenenia Arménskej republiky do všeobecne prijatých systémov vzájomného zúčtovania. Technická pomoc sa zameriava na:

— rozvoj bankových a finančných služieb, rozvoj spoločného trhu úverových zdrojov, začlenenie Arménskej republiky do všeobecne prijatých systémov vzájomného zúčtovania,

— rozvoj fiškálneho systému a jeho inštitúcií v Arménskej republike, výmena skúseností a odborná príprava pracovníkov,

— rozvoj služieb poisťovníctva, ktoré by okrem iného mohlo vytvoriť priaznivý rámec na účasť spoločností Spoločenstva pri zakladaní spoločných podnikov v sektore poisťovníctva v Arménskej republike, ako aj rozvoj poistenia exportných úverov.

Táto spolupráca prispieva najmä k posilneniu rozvoja vzťahov medzi Arménskou republikou a členskými štátmi v sektore finančných služieb.

Článok 59

Regionálny rozvoj

1. Strany posilňujú spoluprácu v oblasti regionálneho rozvoja a územného plánovania.

2. Na tento účel strany podporujú výmenu informácií národnými, regionálnymi a miestnymi orgánmi o regionálnej politike a politike územného plánovania a o metódach formulácií regionálnej politiky s osobitným dôrazom na rozvoj znevýhodnených oblastí.

Strany tiež podporujú priame kontakty medzi príslušnými regiónmi a verejnými organizáciami zodpovednými za regionálne rozvojové plánovanie okrem iného s cieľom vymieňať si metódy a spôsoby posilňovania regionálneho rozvoja.

Článok 60

Spolupráca v sociálnej oblasti

1. Pokiaľ ide o zdravie a bezpečnosť, strany rozvíjajú vzájomnú spoluprácu s cieľom zlepšiť úroveň ochrany zdravia a bezpečnosti pracovníkov.

Spolupráca zahŕňa najmä:

— vzdelávanie a odbornú prípravu v oblasti ochrany zdravia a bezpečnosti pri práci s osobitným dôrazom na sektory činností s vysokými rizikami,

— rozvoj a podporu preventívnych opatrení na boj proti chorobám z povolania a iným poruchám súvisiacim s povolaním,

— ochranu pred rizikom závažných nehôd a spravovanie toxických chemikálií,

— výskum zameraný na rozvoj základných poznatkov vo vzťahu k pracovnému prostrediu a ochrane zdravia a bezpečnosti pracovníkov.

2. Pokiaľ ide o zamestnanosť, spolupráca zahŕňa najmä technickú pomoc pri:

— optimalizácii pracovného trhu,

— modernizácii hľadania zamestnania a konzultačných služieb,

— plánovaní a riadení reštrukturalizačných programov,

— podpore rozvoja miestnej zamestnanosti,

— výmene informácií o programoch flexibilnej zamestnanosti vrátane programov stimulujúcich k samostatnej zárobkovej činnosti a podporujúcich podnikanie.

3. Strany venujú osobitnú pozornosť spolupráci v oblasti sociálnej ochrany, ktorá okrem iného zahŕňa spoluprácu v oblasti plánovania a vykonávanie reforiem sociálnej ochrany v Arménskej republike.

Tieto reformy majú za cieľ rozvíjať v Arménskej republike metódy ochrany, ktoré sú vlastné trhovému hospodárstvu a zahŕňajú všetky formy sociálnej ochrany.

Článok 61

Cestovný ruch

Strany zvyšujú a rozvíjajú spoluprácu, ktorá zahŕňa:

— uľahčenie cestovného ruchu,

— zvýšenie toku informácií,

— prevod know-how,

— štúdium príležitostí pre spoločné činnosti,

— spoluprácu medzi úradnými orgánmi cestovného ruchu,

— odbornú prípravu v oblasti rozvoja cestovného ruchu.

Článok 62

Malé a stredné podniky

1. Strany sa zameriavajú na rozvoj a posilnenie malých a stredných podnikov a ich združení a spoluprácu medzi malými a strednými podnikmi Spoločenstva a Arménskej republiky.

2. Spolupráca zahŕňa technickú pomoc najmä v týchto oblastiach:

— rozvoj právneho rámca pre malé a stredné podniky,

— rozvoj vhodnej infraštruktúry (agentúry na podporu malých a stredných podnikov, komunikácií, pomoc pri tvorbe fondu pre malé a stredné podniky),

— rozvoj technologických parkov.

Článok 63

Informácie a komunikácia

Strany podporujú rozvoj moderných metód narábania s informáciami vrátane médií a stimulujú vzájomnú výmenu informácií. Za prvoradé sa považujú programy zamerané na poskytovanie základných informácií širokej verejnosti o Spoločenstve a Arménskej republike vrátane prípadného prístupu do databáz pri plnom dodržiavaní práv duševného vlastníctva.

Článok 64

Ochrana spotrebiteľa

Strany úzko spolupracujú s cieľom dosiahnuť zlučiteľnosť medzi svojimi systémami spotrebiteľskej ochrany. Táto spolupráca môže zahŕňať výmenu informácií o zákonodarnej činnosti a inštitucionálnych reformách, ustanovenie trvalých systémov vzájomného informovania o nebezpečných výrobkoch, zlepšenie informácií poskytovaných spotrebiteľom najmä o cenách, vlastnostiach výrobkov a poskytovaných službách, rozvoj výmen medzi zástupcami záujmov spotrebiteľov, zvyšujúca sa zlučiteľnosť politík spotrebiteľskej ochrany a organizovanie seminárov a odbornej prípravy.

Článok 65

Clo

1. Cieľom spolupráce je zaručovať súlad so všetkými ustanoveniami plánovanými na prijatie v súvislosti s obchodom a veľtrhmi a dosiahnuť aproximáciu colného systému Arménskej republiky s colným systémom Spoločenstva.

2. Spolupráca zahŕňa najmä tieto oblasti:

— výmenu informácií,

— zlepšenie pracovných metód,

— zavedenie kombinovanej nomenklatúry a jednotného colného dokladu,

— vzájomné prepojenie medzi tranzitnými systémami Spoločenstva a Arménskej republiky,

— zjednodušenie inšpekcií a formalít v súvislosti s prepravou tovaru,

— podporu pri zavedení moderných colných informačných systémov,

— organizovanie seminárov a odbornej prípravy.

V prípade potreby sa poskytuje technická pomoc.

3. Bez toho, aby bola dotknutá ďalšia spolupráca predpokladaná v tejto dohode, a najmä v článkoch 69 a 71, vzájomná pomoc v colných záležitostiach medzi správnymi orgánmi strán sa uskutočňuje v súlade s ustanoveniami protokolu pripojeného k tejto dohode.

Článok 66

Spolupráca v oblasti štatistiky

Spolupráca v tejto oblasti má za cieľ rozvoj účinného štatistického systému na zabezpečenie spoľahlivej štatistiky potrebnej na podporu a sledovanie procesu hospodárskych reforiem a prispenie k rozvoju súkromného podnikania v Arménskej republike.

Strany spolupracujú najmä v týchto oblastiach:

— prispôsobenie arménskeho štatistického systému medzinárodným metódam, normám a klasifikácii,

— výmena štatistických informácií,

— poskytovanie štatistických makroekonomických a mikroekonomických informácií potrebných na vykonanie a riadenie hospodárskych reforiem.

Na tento účel Spoločenstvoposkytuje Arménskej republike technickú pomoc.

Článok 67

Ekonómia

Strany uľahčujú proces hospodárskych reforiem a koordináciu hospodárskych politík pri spolupráci na zlepšení porozumenia základov svojich hospodárstiev a návrhu a vykonávania hospodárskej politiky v trhovom hospodárstve. Na tento účel si strany vymieňajú informácie o makroekonomických výsledkoch a perspektívach.

Spoločenstvo poskytuje technickú pomoc zameranú na:

— pomoc Arménskej republike v procese hospodárskej reformy poskytovaním odborného poradenstva a technickej pomoci,

— podporu spolupráce medzi ekonómami, aby sa urýchlil prenos know-how na navrhovanie hospodárskej politiky a zabezpečenie väčšieho rozšírenia výskumu súvisiaceho s touto politikou.







HLAVA VII

SPOLUPRÁCA V ZÁLEŽITOSTIACH SÚVISIACICH S DEMOKRACIOU A ĽUDSKÝMI PRÁVAMI

Článok 68

Strany spolupracujú vo všetkých otázkach týkajúcich sa budovania alebo posilňovania demokratických inštitúcií, najmä tých, ktoré sú potrebné na posilnenie právneho štátu a ochrany ľudských práv a základných slobôd v súlade s medzinárodným právom a zásadami OBSE.

Táto spolupráca má formu programov technickej pomoci určených okrem iného na pomoc pri navrhovaní príslušných právnych a správnych predpisov; vykonávaní takýchto právnych predpisov; fungovaní súdnictva; úlohe štátu v otázkach justície a fungovaní volebného systému. V prípade potreby môže byť jej súčasťou aj odborná príprava. Strany podporujú kontakty a výmenu medzi svojimi národnými, regionálnymi a súdnymi orgánmi, členmi parlamentov a mimovládnymi organizáciami.







HLAVA VIII

SPOLUPRÁCA V OBLASTI ZAMEDZENIA NELEGÁLNYM ČINNOSTIAM A V OBLASTI ZAMEDZENIA A KONTROLY NEZÁKONNÉHO PRISŤAHOVALECTVA

Článok 69

Strany nadviažu spoluprácu zameranú na zamedzenie nezákonným činnostiam, ako sú:

— nezákonné činnosti v oblasti hospodárstva vrátane korupcie,

— nezákonné transakcie rôzneho tovaru vrátane priemyselného odpadu,

— falšovanie.

Spolupráca v uvedených oblastiach bude založená na vzájomných konzultáciách a úzkej súčinnosti. Technická a správna pomoc sa môže poskytovať v týchto oblastiach:

— navrhovanie vnútroštátnych právnych predpisov v oblasti zamedzenia nezákonným činnostiam,

— vytváranie informačných stredísk,

— zvyšovanie účinnosti inštitúcií zaoberajúcich sa prevenciou nezákonných činností,

— odborná príprava pracovníkov a rozvoj infraštruktúry výskumu,

— vypracovanie vzájomne prijateľných opatrení zabraňujúcich nezákonným činnostiam.

Článok 70

Pranie špinavých peňazí

1. Strany súhlasia s potrebou vyvinúť úsilie a spolupracovať na tom, aby sa zabránilo používaniu ich finančných systémov na pranie príjmov z trestnej činnosti vo všeobecnosti, a najmä z trestných činov súvisiacich s drogami.

2. Spolupráca v tejto oblasti zahŕňa správnu a technickú pomoc s cieľom zaviesť vhodné normy proti praniu špinavých peňazí, ktoré sú rovnocenné s normami prijatými Spoločenstvom a medzinárodnými fórami v tejto oblasti vrátane Pracovnej skupiny pre finančné akcie (FATF).

Článok 71

Boj proti drogám

Strany v rámci príslušných právomocí a pôsobností spolupracujú na zvýšení účinnosti a výkonnosti politiky a opatrení na boj proti nezákonnej výrobe, dodávaniu a obchodovaniu s omamnými a psychotropnými látkami vrátane prevencie šírenia chemických prekurzorov, ako aj pri podporovaní prevencie a znižovania dopytu po drogách. Spolupráca v tejto oblasti je založená na vzájomných konzultáciách a úzkej spolupráci medzi stranami na cieľoch a opatreniach v rôznych oblastiach súvisiacich s drogami.

Článok 72

Nezákonné prisťahovalectvo

1. Členské štáty a Arménska republika súhlasia so spoluprácou s cieľom prevencie a kontroly nezákonného prisťahovalectva. Na tento účel:

— Arménska republika súhlasí so spätným preberaním svojich štátnych príslušníkov, ktorí sa protiprávne zdržujú na území členského štátu, a to na požiadanie tohto členského štátu a bez akýchkoľvek ďalších formalít,

— a každý členský štát súhlasí so spätným preberaním svojich štátnych príslušníkov definovaných pre potreby Spoločenstva, ktorí sa protiprávne zdržujú na území Arménskej republiky, a to na jej požiadanie a bez akýchkoľvek ďalších formalít.

Na tieto účely členské štáty a Arménska republika vybavia svojich štátnych príslušníkov príslušnými dokladmi totožnosti.

2. Arménska republika súhlasí s uzatvorením dvojstranných dohôd s členskými štátmi, ktoré o to požiadajú, upravujúcich osobitné záväzky týkajúce sa spätného preberania vrátane povinnosti spätného preberania štátnych príslušníkov iných krajín a osôb bez štátnej príslušnosti, ktorí prišli na územie ktoréhokoľvek takéhoto členského štátu z Arménskej republiky alebo ktorí prišli na územie Arménskej republiky z ktoréhokoľvek takéhoto členského štátu.

3. Rada pre spoluprácu preskúma, aké iné spoločné úsilie možno vyvinúť na prevenciu a kontrolu nezákonného prisťahovalectva.







HLAVA IX

KULTÚRNA SPOLUPRÁCA

Článok 73

Strany sa zaväzujú, že budú podporovať, propagovať a uľahčovať kultúrnu spoluprácu. Vo vhodných prípadoch môžu byť predmetom spolupráce programy Spoločenstva v oblasti kultúrnej spolupráce alebo programy jedného alebo viacerých členských štátov a môžu sa rozvíjať ďalšie činnosti vzájomného záujmu.







HLAVA X

FINANČNÁ SPOLUPRÁCA V OBLASTI TECHNICKEJ POMOCI

Článok 74

S cieľom dosiahnuť ciele tejto dohody a v súlade s článkami 75, 76 a 77 Arménska republika užíva výhody dočasnej technickej pomoci Spoločenstva prostredníctvom technickej pomoci vo forme grantov. Účelom tejto pomoci je urýchliť hospodársku transformáciu Arménskej republiky.

Článok 75

Táto finančná pomoc sa poskytuje v rámci programu TACIS, upraveného v príslušnom nariadení Rady Spoločenstva.

Článok 76

Ciele a oblasti finančnej pomoci Spoločenstva sa ustanovujú v indikatívnom programe odzrkadľujúcom stanovené priority, ktoré majú odsúhlasiť obidve strany, s prihliadnutím na potreby Arménskej republiky, sektorové absorpčné možnosti a pokrok v oblasti reforiem. Strany o tom informujú Radu pre spoluprácu.

Článok 77

S cieľom umožniť optimálne využitie dostupných zdrojov strany zabezpečia, aby sa príspevky Spoločenstva vo forme technickej pomoci poskytovali v úzkej súčinnosti s príspevkami z iných zdrojov, ako sú členské štáty, ostatné krajiny a medzinárodné organizácie, ako je Medzinárodná banka pre obnovu a rozvoj a Európska banka pre obnovu a rozvoj.







HLAVA XI

INŠTITUCIONÁLNE, VŠEOBECNÉ A ZÁVEREČNÉ USTANOVENIA

Článok 78

Týmto sa zriaďuje Rada pre spoluprácu, ktorá dohliada na vykonávanie tejto dohody. Zasadá raz ročne na úrovni ministrov. Skúma akékoľvek významné otázky vyplývajúce z rámca tejto dohody a akékoľvek iné dvojstranné alebo medzinárodné otázky vzájomného záujmu na účely dosiahnutia cieľov tejto dohody. Rada pre spoluprácu môže tiež na základe dohody medzi stranami predkladať vhodné odporúčania.

Článok 79

1. Rada pre spoluprácu je zložená z členov Rady Európskej únie a z členov Komisie Európskych spoločenstiev na jednej strane a z členov vlády Arménskej republiky na strane druhej.

2. Rada pre spoluprácu ustanoví svoj rokovací poriadok.

3. Funkciu predsedu Rady pre spoluprácu vykonáva striedavo zástupca Spoločenstva a člen vlády Arménskej republiky.

Článok 80

1. Rade pre spoluprácu pomáha pri výkone jej povinností Výbor pre spoluprácu zložený zo zástupcov členov Rady Európskej únie a členov Komisie Európskych spoločenstiev na jednej strane a zo zástupcov vlády Arménskej republiky na strane druhej, zvyčajne na úrovni vyšších štátnych úradníkov. Funkciu predsedu Výboru pre spoluprácu vykonáva striedavo Spoločenstvo a Arménska republika.

Rada pre spoluprácu vo svojom rokovacom poriadku stanoví povinnosti Výboru pre spoluprácu, ktoré zahŕňajú prípravu zasadnutí Rady pre spoluprácu, a stanoví systém práce výboru.

2. Rada pre spoluprácu môže previesť akúkoľvek zo svojich právomocí na Výbor pre spoluprácu, ktorý zabezpečí kontinuitu medzi zasadnutiami Rady pre spoluprácu.

Článok 81

Rada pre spoluprácu môže rozhodnúť o zriadení akéhokoľvek iného osobitného výboru alebo orgánu, ktorý môže pomáhať pri vykonávaní povinností, a stanoví zloženie a povinnosti takýchto výborov alebo orgánov a systém ich práce.

Článok 82

Pri skúmaní akéhokoľvek problému, ktorý vznikne v rámci tejto dohody vo vzťahu k ustanoveniu uvedenému v článku GATT/WTO, Rada pre spoluprácu zohľadňuje v najvyššej možnej miere ten výklad, ktorý vo všeobecnosti k danému článku GATT/WTO podávajú členské štáty WTO.

Článok 83

Týmto sa zriaďuje Parlamentný výbor pre spoluprácu. Je fórom členov arménskeho parlamentu a Európskeho parlamentu, ktorí sa stretávajú a vymieňajú si názory. Výbor zasadá v časových intervaloch, ktoré si stanoví sám.

Článok 84

1. Parlamentný výbor pre spoluprácu je zložený z členov Európskeho parlamentu na jednej strane a členov arménskeho parlamentu na strane druhej.

2. Parlamentný výbor pre spoluprácu stanoví svoj rokovací poriadok.

3. Parlamentnému výboru pre spoluprácu striedavo predsedá Európsky parlament alebo Národné zhromaždenie Arménskej republiky v súlade s ustanoveniami, ktoré sa musia uviesť v rokovacom poriadku.

Článok 85

Parlamentný výbor pre spoluprácu môže od Rady pre spoluprácu žiadať príslušné informácie o vykonávaní tejto dohody. Rada pre spoluprácu požadované informácie výboru poskytne.

Parlamentný výbor pre spoluprácu je informovaný o odporúčaniach Rady pre spoluprácu.

Parlamentný výbor pre spoluprácu môže Rade pre spoluprácu predkladať odporúčania.

Článok 86

1. V rámci pôsobnosti tejto dohody sa strany zaväzujú zabezpečiť fyzickým a právnickým osobám druhej strany nediskriminačný prístup v porovnaní s vlastnými štátnymi príslušníkmi k príslušným súdom a správnym orgánom strán na obranu svojich individuálnych práv a vlastníckych práv vrátane práv duševného, priemyselného a obchodného vlastníctva.

2. V rámci svojich príslušných právomocí a pôsobností strany:

— podporujú prijatie rozhodcovského konania na riešenie sporov vyplývajúcich z obchodných transakcií a spolupráce, ktoré uskutočnili hospodárske subjekty Spoločenstva a Arménskej republiky,

— súhlasia s tým, aby po predložení sporu na rozhodcovské konanie si každá strana sporu mohla, s výnimkou prípadu, ak pravidlá rozhodcovského centra zvoleného stranami ustanovujú inak, zvoliť vlastného rozhodcu bez ohľadu na jeho štátnu príslušnosť, a ďalej súhlasia, že predsedajúci tretí rozhodca alebo jediný rozhodca môže byť občanom tretieho štátu,

— odporúčajú svojim hospodárskym subjektom, aby si na základe vzájomného súhlasu zvolili právo uplatniteľné na svoje zmluvy,

— podporujú odvolávanie sa na pravidlá rozhodcovského konania, ktoré vypracovala Komisia Organizácie Spojených národov pre medzinárodné obchodné právo (Uncitral), a na arbitráž akéhokoľvek centra štátu, ktorý je signatárom Dohovoru o uznaní a výkone cudzích rozhodcovských nálezov z New Yorku z 10. júna 1958.

Článok 87

Žiadne ustanovenie tejto dohody nebráni strane prijať akékoľvek opatrenia:

a) ktoré považuje za nevyhnutné, pokiaľ ide o zamedzenie úniku informácií v rozpore s jej základnými bezpečnostnými záujmami;

b) ktoré sa týkajú výroby alebo obchodovania so zbraňami, muníciou alebo vojenským materiálom, alebo sa týkajú výskumu, vývoja alebo výroby materiálu nevyhnutného na obranné účely, ak takéto opatrenia neohrozujú podmienky súťaže týkajúce sa výrobkov, ktoré nie sú konkrétne určené na vojenské účely;

c) ktoré považuje za nevyhnutné pre vlastnú bezpečnosť v prípade vážnych vnútorných nepokojov, ovplyvňujúcich zachovanie práva a poriadku, v čase vojny alebo vážneho medzinárodného napätia predstavujúceho hrozbu vojny, alebo jej nebráni pri vykonávaní svojich povinností, ktoré prijala na účely zachovania mieru a medzinárodnej bezpečnosti;

d) ktoré považuje za potrebné vzhľadom na svoje medzinárodné povinnosti a záväzky pri kontrole priemyselného tovaru a technológie dvojakého použitia.

Článok 88

1. V oblastiach, na ktoré sa vzťahuje táto dohoda, a bez toho, aby boli dotknuté akékoľvek osobitné ustanovenia obsiahnuté v tejto dohode:

— opatrenia uplatňované Arménskou republikou vzhľadom na Spoločenstvo nesmú spôsobiť žiadnu diskrimináciu medzi členskými štátmi, ich štátnymi príslušníkmi ani ich spoločnosťami alebo firmami,

— opatrenia uplatňované Spoločenstvom voči Arménskej republike nesmú spôsobiť žiadnu diskrimináciu medzi arménskymi štátnymi príslušníkmi ani arménskymi spoločnosťami alebo firmami.

2. Ustanovenia odseku 1 sa nedotýkajú práva strán uplatňovať príslušné ustanovenia svojich daňových právnych predpisov na daňovníkov, ktorí sa nenachádzajú v rovnakej situácii, pokiaľ ide o miesto ich bydliska.

Článok 89

1. Každá z oboch strán môže Rade pre spoluprácu predložiť akýkoľvek spor, ktorý sa týka uplatňovania alebo výkladu tejto dohody.

2. Rada pre spoluprácu môže urovnať spor prostredníctvom odporúčania.

3. V prípade, že nemožno spor urovnať v súlade s odsekom 2, ktorákoľvek strana môže oznámiť druhej strane vymenovanie zmierovateľa; druhá strana musí potom vymenovať druhého zmierovateľa do dvoch mesiacov. Na uplatňovanie tohto postupu sa bude Spoločenstvo a členské štáty považovať za jednu stranu sporu.

Rada pre spoluprácu vymenuje tretieho zmierovateľa.

Odporúčania zmierovateľov sa prijímajú väčšinovým hlasovaním. Takéto odporúčania nie sú pre strany záväzné.

4. Rada pre spoluprácu môže na vyjednávanie sporov stanoviť rokovací poriadok.

Článok 90

Strany súhlasia s okamžitými konzultáciami prostredníctvom vhodných kanálov na požiadanie ktorejkoľvek strany diskutovať o akejkoľvek záležitosti týkajúcej sa výkladu alebo vykonávania tejto dohody a ostatných príslušných aspektov vzťahov medzi stranami.

Ustanovenia tohto článku v žiadnom prípade neovplyvňujú ani sa nedotýkajú článkov 14, 89 a 95.

Článok 91

Zaobchádzanie poskytnuté Arménskej republike podľa tejto dohody nie je v žiadnom prípade priaznivejšie ako zaobchádzanie vzájomne poskytnuté členskými štátmi.

Článok 92

Na účely tejto dohody sa pod pojmom „strany“ rozumie Arménska republika na jednej strane a Spoločenstvo alebo členské štáty alebo Spoločenstvo a členské štáty v súlade s ich príslušnými právomocami na strane druhej.

Článok 93

Pokiaľ sa na záležitosti, ktoré sú predmetom tejto dohody, vzťahuje Zmluva o energetickej charte a protokoly k nej, táto zmluva a protokoly sa po nadobudnutí platnosti uplatňujú na tieto záležitosti, ale iba v takom rozsahu, v akom je to v nich stanovené.

Článok 94

Táto dohoda sa uzatvára na počiatočné obdobie 10 rokov. Táto dohoda sa automaticky každoročne predlžuje, pokiaľ niektorá zo strán nepredloží druhej strane písomné vypovedanie tejto dohody šesť mesiacov pred uplynutím jej platnosti.

Článok 95

1. Strany prijímajú všetky všeobecné alebo osobitné opatrenia požadované na splnenie svojich záväzkov v rámci tejto dohody. Dohliadajú na to, aby sa ciele stanovené v tejto dohode dosiahli.

2. Ak niektorá strana zváži, že druhá strana nesplnila svoj záväzok v rámci tejto dohody, môže prijať primerané opatrenia. Pred prijatím takýchto opatrení však s výnimkou prípadov mimoriadnej naliehavosti predloží Rade pre spoluprácu všetky príslušné informácie s požiadavkou dôkladného preskúmania situácie s cieľom nájsť riešenia, ktoré sú pre obidve strany prijateľné.

Pri výbere takýchto opatrení dostanú prednosť také opatrenia, ktoré najmenej narúšajú fungovanie tejto dohody. Tieto opatrenia sa ihneď oznámia Rade pre spoluprácu, ak tak druhá strana vyžaduje.

Článok 96

Prílohy I, II, III a IV spolu s protokolom tvoria neoddeliteľnú súčasť tejto dohody.

Článok 97

Pokiaľ sa podľa tejto dohody nedosiahnu rovnocenné práva pre jednotlivcov a hospodárske subjekty, táto dohoda neovplyvňuje práva, ktoré majú zabezpečené prostredníctvom existujúcich dohôd záväzných pre jeden alebo viacero členských štátov na jednej strane a Arménsku republiku na strane druhej, s výnimkou oblastí, ktoré patria do právomoci Spoločenstva, a bez toho, aby boli dotknuté záväzky členských štátov vyplývajúce z tejto dohody v oblastiach patriacich do ich pôsobnosti.

Článok 98

Táto dohoda sa uplatňuje na jednej strane na tých územiach, na ktorých sa uplatňujú zmluvy o založení Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu, a za podmienok uvedených v týchto zmluvách a na strane druhej na území Arménskej republiky.

Článok 99

Generálny tajomník Rady Európskej únie je depozitárom tejto dohody.

Článok 100

Pôvodné vyhotovenie tejto dohody, ktorej znenie v anglickom, dánskom, fínskom, francúzskom, gréckom, holandskom, nemeckom, portugalskom, španielskom, švédskom, talianskom a arménskom jazyku je rovnako autentické, sa uloží u generálneho tajomníka Rady Európskej únie.

Článok 101

Strany schvália túto dohodu v súlade s vlastnými postupmi.

Táto dohoda nadobúda platnosť prvým dňom druhého mesiaca nasledujúceho po dni, keď strany oznámia generálnemu tajomníkovi Rady Európskej únie, že postupy uvedené prvom odseku boli ukončené.

Po nadobudnutí platnosti a pokiaľ ide o vzťahy medzi Arménskou republikou a Spoločenstvom, táto dohoda nahrádza Dohodu medzi Európskym hospodárskym spoločenstvom, Európskym spoločenstvom pre atómovú energiu a Zväzom sovietskych socialistických republík o obchode a hospodárskej a obchodnej spolupráci, podpísanú v Bruseli 18. decembra 1989.

Článok 102

V prípade, že do ukončenia postupov potrebných na nadobudnutie platnosti tejto dohody, ustanovenia určitých častí tejto dohody nadobudnú účinnosť prostredníctvom dočasnej dohody medzi Spoločenstvom a Arménskou republikou, strany tejto dohody súhlasia, že za určitých okolností sa pod pojmom „deň nadobudnutia platnosti dohody“ rozumie deň nadobudnutia platnosti dočasnej dohody.

Hecho en Luxemburgo, el veintidós de abril de mil novecientos noventa y seis.

Udfærdiget i Luxembourg den toogtyvende april nitten hundrede og seksoghalvfems.

Geschehen zu Luxemburg am zweiundzwanzigsten April neunzehnhundertsechsundneunzig.

Έγινε στο Λουξεμβούργο, στις είκοσι δύο Απριλίου χίλια εννιακόσια ενενήντα έξι.

Done at Luxembourg on the twenty-second day of April in the year one thousand nine hundred and ninety-six.

Fait à Luxembourg, le vingt-deux avril mil neuf cent quatre-vingt-seize.

Fatto a Lussemburgo, addì ventidue aprile millenovecentonovantasei.

Gedaan te Luxemburg, de tweeëntwintigste april negentienhonderd zesennegentig.

Feito no Luxemburgo, em vinte e dois de Abril de mil novecentos e noventa e seis.

Tehty Luxemburgissa kahdentenakymmenentenätoisena päivänä huhtikuuta vuonna tuhatyhdeksänsataayhdeksänkymmentäkuusi.

Som skedde i Luxemburg den tjugoandra april nittonhundranittiosex.

Pour le Royaume de Belgique

Voor het Koninkrijk België

Für das Königreich Belgien

Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.

Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brusselse Hoofdstedelijke Gewest.

Diese Unterschrift verbindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

For Kongeriget Danmark

Für die Bundesrepublik Deutschland

Για την Ελληνική Δημοκρατία

Por el Reino de España

Pour la République française

Thar ceann na hÉireann

For Ireland

Per la Repubblica italiana

Pour le Grand-Duché de Luxembourg

Voor het Koninkrijk der Nederlanden

Für die Republik Österreich

Pela República Portuguesa

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

Por las Comunidades Europeas

For De Europæiske Fællesskaber

Für die Europäischen Gemeinschaften

Για τις Ευρωπαϊκές Κοινότητες

For the European Communities

Pour les Communautés européennes

Per le Comunità europee

Voor de Europese Gemeenschappen

Pelas Comunidades Europeias

Euroopan yhteisöjen puolesta

För Europeiska gemenskaperna

ZOZNAM PRIPOJENÝCH DOKUMENTOV

Príloha I Výhody poskytnuté Arménskou republikou nezávislým štátom v súlade s článkom 9 ods. 3 Príloha II Dohovory o právach duševného, priemyselného a obchodného vlastníctva uvedené v článku 42 Príloha III Finančné služby uvedené v článku 26 ods. 3 Príloha IV Výhrady Spoločenstva v súlade s článkom 23 ods. 2

Protokol o vzájomnej pomoci medzi správnymi orgánmi v colných záležitostiach

Protokol k dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na druhej strane, s cieľom zohľadniť pristúpenie Českej republiky, Estónskej republiky, Cyperskej republiky, Maďarskej republiky, Lotyšskej republiky, Litovskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na druhej strane s cieľom zohľadniť pristúpenie Bulharskej republiky a Rumunska k Európskej únii

Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie

PRÍLOHA I

VÝHODY POSKYTNUÉ ARMÉNSKOU REPUBLIKOU NEZÁVISLÝM ŠTÁTOM V SÚLADE S ČLÁNKOM 9 ODS. 3

Všetky nezávislé štáty:

Neuplatňujú sa žiadne dovozné clá.

PRÍLOHA II

DOHOVORY O PRÁVACH DUŠEVNÉHO, PRIEMYSELNÉHO A OBCHODNÉHO VLASTNÍCTVA UVEDENÉ V ČLÁNKU 42

1. Článok 42 ods. 2 sa týka týchto mnohostranných dohovorov: — Bernský dohovor o ochrane literárnych a umeleckých diel (Parížsky akt 1971), — Medzinárodný dohovor o ochrane výkonných umelcov, výrobcov zvukových záznamov a rozhlasových organizácií (Rím 1961), — Protokol k Madridskej dohode o medzinárodnom zápise ochranných známok (Madrid 1989), — Niceská dohoda o medzinárodnom triedení výrobkov a služieb pre zápis ochranných známok (Ženeva 1977, zmenená a doplnená v roku 1979), — Budapeštianska zmluva o medzinárodnom uznávaní uloženia mikroorganizmov na účely patentového konania (1977, upravená v roku 1980), — Medzinárodný dohovor o ochrane nových odrôd rastlín (UPOV) (Ženevský akt 1991).

2. Rada pre spoluprácu môže odporučiť, aby sa článok 42 ods. 2 uplatňoval na ďalšie mnohostranné dohovory. V prípade vzniku problémov v oblasti práv duševného, priemyselného a obchodného vlastníctva, ktoré ovplyvňujú obchodné podmienky, začnú sa na žiadosť ktorejkoľvek strany naliehavé konzultácie s cieľom dosiahnuť vzájomne uspokojivé riešenia.

3. Strany potvrdzujú dôležitosť, ktorú prikladajú povinnostiam vyplývajúcim z týchto mnohostranných dohovorov: — Parížsky dohovor o ochrane priemyselného vlastníctva (Štokholmský akt 1967, zmenený a doplnený v roku 1979), — Madridská dohoda o medzinárodnom zápise ochranných známok (Štokholmský akt 1967, zmenená a doplnená v roku 1979), — Zmluva o patentovej spolupráci (Washington 1970, zmenená a doplnená v roku 1979 a upravená v roku 1984).

4. Po nadobudnutí platnosti tejto dohody Arménska republika poskytne spoločnostiam a štátnym príslušníkom Spoločenstva, pokiaľ ide o uznanie a ochranu práv duševného, priemyselného a obchodného vlastníctva, zaobchádzanie nie menej priaznivé, ako poskytla akejkoľvek tretej krajine podľa dvojstranných dohôd.

5. Ustanovenia odseku 4 sa neuplatňujú na výhody poskytnuté Arménskou republikou akejkoľvek tretej krajine na účinnom recipročnom základe ani na výhody poskytnuté Arménskou republikou inej krajine bývalého ZSSR.

PRÍLOHA III

FINANČNÉ SLUŽBY UVEDENÉ V ČLÁNKU 26 ODS. 3

Finančnou službou je každá služba finančného charakteru ponúkaná poskytovateľom finančnej služby niektorej zo strán. Finančné služby zahŕňajú tieto činnosti:

A. Všetky poisťovacie služby a služby súvisiace s poistením

1. Priame poistenie (vrátane spolupoistenia):

i) životné;

ii) neživotné.

2. Zaistenie a opätovné postúpenie.

3. Sprostredkovanie poistenia, ako je maklérska firma a agentúra.

4. Pomocné služby súvisiace s poistením, ako sú služby v oblasti poradenstva, poistnej matematiky, posudzovania rizík a likvidácie udalostí.

B. Bankové a iné finančné služby (okrem poistenia)

1. Prijímanie vkladov a iných splatných peňažných prostriedkov od verejnosti.

2. Pôžičky každého druhu vrátane okrem iného spotrebiteľského úveru, hypotekárneho úveru, faktorovania a financovania obchodných transakcií.

3. Finančný lízing.

4. Všetky služby súvisiace s platbami a prevodom peňazí vrátane kreditných a debetných kariet, cestovných šekov a bankových zmeniek.

5. Záruky a záväzky.

6. Obchodovanie na vlastný účet alebo na účet klientov, či už na burze, na pokladničnom trhu, alebo iným spôsobom:

a) s nástrojmi peňažného trhu (šekmi, zmenkami, vkladovými listami atď.);

b) s devízami;

c) s derivátnymi produktmi vrátane, ale nie obmedzením, termínovaných obchodov a opcií;

d) s kurzovými a úrokovými nástrojmi vrátane produktov, ako sú swapy, termínové úrokové dohody atď.;

e) s prevoditeľnými cennými papiermi;

f) s ostatnými prevoditeľnými cennými papiermi a finančnými aktívami vrátane drahých kovov.

7. Účasť na vydávaní všetkých druhov cenných papierov vrátane upisovania a umiestňovania ako zástupca (či už verejne, alebo súkromne) a poskytovanie služieb súvisiacich s týmto vydávaním.

8. Peňažné maklérstvo.

9. Správa aktív, ako je správa hotovosti alebo portfólia, všetky formy správy kolektívneho investovania, správa penzijných fondov, správcovské depozitné a poručnícke služby.

10. Zúčtovacie a clearingové služby pre finančné aktíva vrátane cenných papierov, derivátnych produktov a ostatných obchodovateľných nástrojov.

11. Poradenské, sprostredkovateľské a ostatné pomocné finančné služby pre všetky činnosti uvedené v bodoch 1 až 10 vrátane úverových referencií a analýz, investičného a portfóliového prieskumu a poradenstva, poradenstva pri akvizíciách a v spoločnej reštrukturalizácii a stratégii.

12. Poskytovanie a prenos finančných informácií, softvéru na spracovanie finančných údajov a súvisiaceho softvéru poskytovateľmi iných finančných služieb.

Z definície finančných služieb sú vylúčené tieto činnosti:

a) činnosti vykonávané centrálnymi bankami alebo akýmikoľvek inými verejnými inštitúciami pri vykonávaní menovej a kurzovej politiky;

b) činnosti vykonávané centrálnymi bankami, vládnymi agentúrami alebo úradmi, alebo verejnými inštitúciami na účet vlády alebo s vládnou zárukou s výnimkou prípadov, keď takéto činnosti môžu vykonávať poskytovatelia finančných služieb v súťaži s takýmito verejnými subjektmi;

c) činnosti tvoriace súčasť zákonného systému sociálneho zabezpečenia alebo plánov dôchodkového zabezpečenia s výnimkou prípadov, keď tieto činnosti môžu vykonávať poskytovatelia finančných služieb v súťaži s takýmito verejnými subjektmi.

PRÍLOHA IV

VÝHRADY SPOLOČENSTVA V SÚLADE S ČLÁNKOM 23 ODS. 2

Baníctvo

V niektorých členských štátoch sa v prípade spoločností, ktoré nekontroluje Európske spoločenstvo, môže vyžadovať koncesia na banské a ťažobné práva.

Rybolov

Prístup k biologickým zdrojom a loviskám nachádzajúcim sa v morských vodách patriacich pod zvrchovanosť alebo v rámci právomoci členských štátov Spoločenstva a ich využívanie sú obmedzené na rybárske plavidlá plaviace sa pod vlajkou členského štátu Spoločenstva a registrované na území Spoločenstva, pokiaľ nie je stanovené inak.

Nákup nehnuteľností

Nákup nehnuteľností spoločnosťami mimo Spoločenstva podlieha v niektorých členských štátoch obmedzeniam.

Audiovizuálne služby vrátane rozhlasu

Národné zaobchádzanie týkajúce sa výroby a distribúcie vrátane vysielania a iných foriem prenosu k verejnosti môže byť vyhradené pre audiovizuálne diela spĺňajúce určité kritériá pôvodu.

Telekomunikačné služby vrátane mobilných a satelitných služieb

Vyhradené služby

Prístup na trh, pokiaľ ide o doplnkové služby a infraštruktúru, je v niektorých členských štátoch obmedzený.

Odborné služby

Služby vyhradené pre fyzické osoby, ktoré sú štátnymi príslušníkmi členských štátov. Za určitých podmienok môžu tieto osoby zakladať spoločnosti.

Poľnohospodárstvo

V niektorých členských štátoch nie je národné zaobchádzanie uplatniteľné na spoločnosti, ktoré nekontroluje Spoločenstvo a ktoré si želajú začať podnikať v oblasti poľnohospodárstva. Akvizícia viníc spoločnosťami nekontrolovanými Spoločenstvom podlieha oznámeniu alebo v prípade potreby povoleniu.

Služby tlačových agentúr

V niektorých členských štátoch platia obmedzenia zahraničnej účasti vo vydavateľských, televíznych a rozhlasových spoločnostiach.

PROTOKOL

o vzájomnej pomoci medzi administratívnymi správnymi orgánmi v oblasti colných záležitostiach







Článok 1

Vymedzenie pojmov

Na účely tohto protokolu:

a) pod pojmom „colné predpisy“ sa rozumejú akékoľvek právne alebo regulačné správne predpisy platné na území zmluvných strán, ktorými sa riadi dovoz, vývoz a tranzit tovaru a jeho prepustenie do určitého colného režimu, vrátane opatrení o zákazoch, obmedzeniach a kontrole;

b) pod pojmom „dožadujúci orgán“ sa rozumie príslušný správny orgán, ktorý určila zmluvná strana na tento účel a ktorý požaduje pomoc v colných záležitostiach;

c) pod pojmom „dožiadaný orgán“ sa rozumie príslušný správny orgán, ktorý bol na tento účel vymenovaný niektorou stranou a ktorý prijme dožiadanie o pomoc v colných záležitostiach;

d) pod pojmom „osobné údaje“ sa rozumejú všetky informácie týkajúce sa identifikovanej alebo identifikovateľnej osoby.

Článok 2

Rozsah pôsobnosti

1. Strany si v oblastiach patriacich do ich právomocí navzájom poskytujú pomoc spôsobom a za podmienok ustanovených v tomto protokole pri zabraňovaní, odhaľovaní a vyšetrovaní činností, ktoré sú v rozpore s colnými predpismi.

2. Pomoc v colných záležitostiach ustanovená v tomto protokole sa vzťahuje na akýkoľvek správny orgán zmluvných strán, ktorý je kompetentný uplatňovať tento protokol. Nebudú tým dotknuté pravidlá, ktorými sa riadi vzájomná pomoc v trestných veciach. Nevzťahuje sa ani na informácie získané na základe vykonávaných právomocí na žiadosť súdneho orgánu, pokiaľ s tým tieto orgány nesúhlasia.

Článok 3

Pomoc na základe dožiadania

1. Na dožiadanie dožadujúceho orgánu dožiadaný orgán poskytne všetky príslušné informácie, ktoré mu umožnia zabezpečiť správne uplatňovanie colných predpisov, vrátane informácií týkajúcich sa zaznamenaných alebo plánovaných činností, ktoré sú alebo môžu byť v rozpore s týmito predpismi.

2. Na dožiadanie dožadujúceho orgánu dožiadaný orgán poskytne informácie o tom, či bol tovar vyvážaný z územia jednej zo zmluvných strán riadne dovezený na územie druhej zmluvnej strany, a tam, kde sa to vyžaduje, prípadne uvedie colný režim, ktorý bol na tento tovar uplatnený.

3. Na dožiadanie dožadujúceho orgánu dožiadaný orgán vykoná v rámci svojich právnych predpisov potrebné kroky s cieľom zabezpečiť osobitný dohľad nad:

a) fyzickými alebo právnickými osobami, u ktorých existuje dôvodné podozrenie, že porušujú alebo porušili colné predpisy;

b) miestami, na ktorých sa tovar skladuje spôsobom, ktorý vyvoláva dôvodné podozrenie, že je určený na konanie v rozpore s colnými predpismi;

c) pohybmi tovaru, o ktorých je známe, že by mohli spôsobiť porušenie colných predpisov;

d) dopravnými prostriedkami, ktoré vyvolávajú dôvodné podozrenie, že boli použité alebo môžu byť použité pri konaní v rozpore s colnými predpismi.

Článok 4

Pomoc bez dožiadania

Strany si vzájomne poskytujú v súlade s právnymi predpismi, pravidlami a inými právnymi nástrojmi pomoc bez toho, aby boli o to dožiadané, vtedy, ak sa domnievajú, že je to potrebné pre správne uplatňovanie colných predpisov, najmä vtedy, ak získajú informácie, ktoré sa týkajú:

— konania, ktoré porušuje alebo ktoré sa javí porušovať tieto predpisy a ktoré môže byť predmetom záujmu druhej strany,

— nových prostriedkov alebo metód používaných pri takom konaní,

— tovaru, o ktorom je známe, že je predmetom porušovania colných predpisov,

— fyzických alebo právnických osôb, u ktorých existuje dôvodné podozrenie, že porušujú alebo porušili colné predpisy,

— dopravných prostriedkov, o ktorých existuje dôvodné podozrenie, že boli alebo mohli byť použité pri konaní v rozpore s colnými predpismi.

Článok 5

Doručenie a oznámenie

Na dožiadanie dožadujúceho orgánu dožiadaný orgán podnikne v súlade so svojimi právnymi predpismi všetky potrebné opatrenia s cieľom:

— doručiť všetky písomnosti,

— oznámiť všetky rozhodnutia

patriace do oblasti pôsobnosti tohto protokolu adresátovi s bydliskom alebo sídlom na jeho území. V takýchto prípadoch, pokiaľ ide o samotné dožiadanie, uplatňuje sa článok 6 ods. 3.

Článok 6

Forma a obsah dožiadania o pomoc

1. Dožiadania na základe tohto protokolu sa podávajú písomne. Pripájajú sa k nim písomnosti potrebné na vybavenie príslušného dožiadania. Ak je to potrebné pre naliehavosť situácie, možno prijať aj ústne dožiadanie, ktoré sa však musí okamžite potvrdiť písomne.

2. Dožiadania podľa odseku 1 tohto článku zahŕňajú nasledujúce informácie:

a) dožadujúci orgán, ktorý dožiadanie podáva;

b) požadované opatrenie;

c) predmet a dôvod dožiadania;

d) príslušné právne predpisy, pravidlá a iné právne prvky;

e) čo najpresnejšie a najpodrobnejšie údaje o fyzických a právnických osobách, ktoré sú predmetom vyšetrovania;

f) prehľad dôležitých skutočností a už vykonaných prešetrovaní s výnimkou prípadov ustanovených v článku 5.

3. Dožiadania sa predkladajú v úradnom jazyku dožiadaného orgánu alebo v jazyku, ktorý je pre takýto orgán prijateľný.

4. Ak dožiadanie nespĺňa formálne požiadavky, môže sa požadovať jeho oprava alebo doplnenie; možno však nariadiť preventívne predbežné opatrenia.

Článok 7

Vybavovanie dožiadania

1. Na účely vyhovenia dožiadania o pomoc dožiadaný orgán postupuje v rámci limitov svojej právomoci a dostupných prostriedkov tak, akoby konal vo vlastnom mene alebo na dožiadanie iných orgánov tej istej strany, poskytnutím informácií, ktoré už má, vykonaním primeraných prešetrovaní alebo zabezpečením ich vykonania. Toto ustanovenie sa vzťahuje aj na správny útvar, ktorému dožiadanie adresoval dožiadaný orgán, ak tento nemôže konať sám.

2. Dožiadania o pomoc sa vybavujú v súlade s právnymi predpismi, pravidlami a inými právnymi nástrojmi dožiadanej strany.

3. Riadne splnomocnení predstavitelia zmluvnej strany môžu so súhlasom druhej zmluvnej strany a za podmienok stanovených touto stranou získať od úradov dožiadaného orgánu alebo iného orgánu, za ktorý je dožiadaný orgán zodpovedný, informácie súvisiace s konaním, ktoré je alebo môže byť v rozpore s colnými predpismi, ktoré dožadujúci orgán potrebuje na účely tohto protokolu.

4. Úradníci zmluvnej strany sa môžu so súhlasom druhej zainteresovanej zmluvnej strany a za podmienok stanovených touto stranou zúčastniť na prešetrovaní, ktoré prebieha na území tejto druhej strany.

Článok 8

Forma oznamovania informácií

1. Dožiadaný orgán oznámi výsledky prešetrovania dožadujúcemu orgánu vo forme písomností, overených kópií písomností, správ alebo iným podobným spôsobom.

2. Písomnosti uvedené v odseku 1 sa môžu nahradiť údajmi spracovanými na počítači v ľubovoľnej podobe na tento účel.

Článok 9

Výnimky z povinnosti poskytnúť pomoc

1. Strany môžu odmietnuť poskytnutie pomoci uvedenej v tomto protokole, ak by týmto poskytnutím:

a) mohla byť dotknutá suverenita Arménskej republiky alebo suverenita členského štátu, ktorý bol dožiadaný o pomoc podľa tohto protokolu, alebo

b) mohla byť dotknutá verejná politika, bezpečnosť alebo iné podstatné záujmy, najmä v prípadoch uvedených v článku 10 ods. 2, alebo

c) boli dotknuté menové alebo daňové právne predpisy, iné ako colné predpisy, alebo

d) bolo porušené priemyselné, obchodné alebo služobné tajomstvo.

2. Pokiaľ dožadujúci orgán požiada o pomoc, ktorú by on sám nemohol v prípade dožiadania poskytnúť, tak vo svojom dožiadaní musí na túto skutočnosť upozorniť. V takom prípade o spôsobe vybavenia dožiadania rozhodne dožiadaný orgán. Záleží na dožiadanom orgáne, ako sa na takéto dožiadanie rozhodne reagovať.

3. Rozhodnutie o odmietnutí pomoci a jeho odôvodnenie sa bezodkladne oznámia dožadujúcemu orgánu.

Článok 10

Výmena informácií a dôvernosť

1. Všetky informácie oznámené v akejkoľvek forme podľa tohto protokolu majú dôverný alebo utajovaný charakter v závislosti od právnych predpisov uplatniteľných v každej zo strán. Vzťahuje sa na ne povinnosť zachovávať služobné tajomstvo a požívajú ochranu poskytovanú informáciám podľa príslušných právnych predpisov zmluvnej strany, ktorá ich prijala, a príslušných ustanovení vzťahujúcich sa na orgány Spoločenstva.

2. Osobné údaje sa môžu vymieňať len vtedy, ak sa strana, ktorá ich prijme, zaviaže chrániť tieto údaje spôsobom minimálne rovnocenným spôsobu uplatniteľnému na tento konk